Hujah Kukuh Kenapa Jokowi Cemerlang Memimpin Indonesia

Beberapa hari lepas, Presiden Joko Widodo melangkah setapak lagi – memulakan rundingan bagi pelaburan bernilai USD 40 bilion daripada Softbank Group Corp sebagai asas pembentukan ibu negara baru Indonesia di Kalimantan. [1]

Softbank bukan calang-calang. Syarikat ini memiliki aset sebesar USD280bilion dan merupakan pelabur aktif dalam sektor teknologi dunia dengan memiliki sebahagian saham Uber, Ali Baba, Tokopedia dan Yahoo Japan.

Apa rahsia Jokowi? Sesetengah orang mengatakan bahawa rahsia Jokowi adalah menghapuskan rasuah pada penggal pertama dan akhirnya membuka ruang untuknya menarik pelabur pada penggal keduanya hari ini. Lebih kurang macam PH lah kononnya

Salah. Indonesia pada zaman Jokowi masih lagi terpalit dengan rasuah. Kedudukan Indonesia dalam Transparency International (TI) hanya meningkat 2-3 anak tangga selepas Jokowi mengambil alih jawatan utama negara. Malahan pada saat Malaysia dianggap sebagai negara paling kleptokrat oleh PH pun, kedudukan negara kita sebenarnya 20 anak tangga lebih baik daripada Indonesia.

Rahsia sebenar Jokowi adalah kestabilan dan konsistensi dalam menguruskan negara. Kestabilan adalah matlamat politik Islam.

Jokowi memilih pembentukan kerajaan perpaduan (UG) walaupun mempunyai kemampuan untuk memerintah sendiri bersama parti sekutu. Perlantikan musuh politiknya sebagai Menteri Pertahanan – Prabowo Subianto adalah langkah besar dalam mententeramkan pergolakan politik Indonesia yang sedang dilanda rusuhan.

Dan bijaknya Jokowi ini adalah apabila beliau melantik sekutunya Hadi Tjahjanto sebagai Panglima Tentera Nasional Indonesia (TNI) bagi mengelakkan potensi kudeta daripada Prabowo yang masih berpengaruh dalam tentera.

Akhirnya, kestabilan kerajaan tercapai kerana ruang pengkhianatan tertutup rapat.

Dan ya, bursa saham Indonesia kini adalah antara yang tertinggi di Asia Tenggara – dengan nilai sebesar RM2.2 trillion.

Kita? Susut nilai hampir RM400 bilion dalam masa 20 bulan.

Pembentukan UG, lantikan barisan menteri teknokrat, kurangnya perbalahan dalaman serta tiadanya menteri buat kenyataan tak ada otak adalah kunci kepada keyakinan pelabur untuk memasuki negara.


Kenapa Kucing Punya “Ehem-Ehem” Berduri?

Aku teringat lagi semasa aku masih belajar di Sekolah Menengah Sains Hulu Selangor, aku terlihat kawan aku gelak besar sebab tengok kucing dalam dorm. Dipendekkan cerita, mungkin waktu itu sudah masuk musim mengawan dan kelihatan z4kar kucing tersebut tertonjol keluar. Namun, yang membuatkan aku pelik ialah bukan saiznya, tapi tulang yang berada di sekelilingnya. Z4karnya berduri.

Benda ni buat aku terfikir, kenapa z4kar kucing berduri? Kenapa manusia punya tak berduri? Mamalia lain pun z4kar berduri jugak ke apa?

Untuk menjawab persoalan itu, mari kita tengok dulu kenapa z4kar kucing tu berduri. Sebenarnya, tulang yang mengelilingi z4kar mereka tu bukannya tulang macam dalam badan tu. Ia adalah lebih kepada lapisan protein keratin yang mengeras seperti tulang berduri. Kulit kita, kuku dan tanduk badak sumbu tu semua diperbuat daripada keratin.

Berbalik kepada z4kar, korang rasa apa fungsi z4kar? Sudah tentulah untuk reproduksi, bukan? Jadi, pada tahun 1968, saintis ada buat kajian tentang ovulasi tikus terhadap stimulus yang berbeza. Caranya ialah dengan merangsang tikus betina dengan stimulus seperti tikus jantan, batang kaca dan stimulasi elektirk pada faraj.

Hasil kajian mendapati hanya tikus jantan dan batang kaca je yang berjaya merangsang tikus betina untuk hasilkan ovum. Ini juga memberi klu bahawa faraj tikus ni ada saraf tertentu yang akan merangsang benda ni. Dalam kata lain, faraj tikus ni ada suis suis di tempat tertentu, bila ditekan akan merangsang kesuburan. Tikus jantan ni pun z4karnya berduri. Jadi, saintis berpendapat bahawa z4kar berduri ni bukan saja saja. Ia adalah seperti jari jari yang akan menekan punat kesuburan dalam faraj binatang. Banyak juga haiwan yang ada z4kar berduri seperti koala, kelawar dan cimpanzi.

Sebentar, kalau cimpanzi pun z4kar berduri, kenapa manusia punya tak berduri? Bukan ke manusia dengan cimpanzi ni DNA mereka 99% sama? Jawapannya terletak pada evolusi.

Walaupun saintis masih tak tahu kenapa kita berevolusi sampai hilang duri pada z4kar, saintis tahu bahawa kita hilang sekitar 510 DNA pada satu titik masa yang membawa kepada perkara ini. DNA yang hilang ni juga sebenarnya DNA yang mempunyai fungsi mengatur fungsi fungsi DNA di sekitarnya. Jadi, impaknya adalah besar. Seumpama cabut skru dalam enjin. Dia boleh berfungsi lagi, tapi mungkin jadi lain. Macam tu lah badan manusia lepas DNA ni kena buang dari sistem. Hasilnya, otak kita tumbuh menjadi besar dan kompleks. Ini sekaligus menyebabkan kita menjadi makhluk terpintar.

Bila aku baca kertas kajian saintis saintis ni, aku juga terfikir mungkin kehilangan duri pada z4kar manusia membawa kepada kelahiran keluarga kekal. Hal ini kerana kehilangan duri menyebabkan sensitivity semasa bersenggama menjadi kurang dan lebih lama. Perkara ini membawa kepada perhubungan emosi antara lelaki dan perempuan dan seterusnya keluarga.

RUJUKAN:

Aronson, L. R.;
Cooper, M. L. (1967). “Penile Spines of the Domestic Cat: Their
Endocrine-behavior Relations” (PDF). Anat. Rec. 157 (1): 71–78. doi:10.1002/ar.1091570111.
PMID 6030760. Archived from the original (PDF) on 2017-06-20.

McLean, C. Y.,
Reno, P. L., Pollen, A. A., Bassan, A. I., Capellini, T. D., Guenther, C., …
& Wenger, A. M. (2011). Human-specific loss of regulatory DNA and the evolution
of human-specific traits. Nature, 471(7337), 216.

Serge Larivière,
Steven H. Ferguson, Evolution of Induced Ovulation in North American
Carnivores, Journal of Mammalogy, Volume 84, Issue 3, 29 August 2003,
Pages 937–947, https://doi.org/10.1644/BME-003

Zarrow, M. X.,
& Clark, J. H. (1968). Ovulation Following Vaginal Stimulation In A
Spontaneous Ovulator And Its Implications, Journal of Endocrinology,
40(3), 343-NP. Retrieved Oct 17, 2019, from
https://joe.bioscientifica.com/view/journals/joe/40/3/joe_40_3_009.xml


Cyberattack Korea Utara Yang Bikin Korea Selatan Hampir Musnah

Sejak berakhirnya Perang Korea pada tahun 1953, hubungan antara Korea Selatan dan Korea Utara sentiasa panas. Biarpun pernah mesra seketika atas dasar mahu bersatu tetapi kembali tegang atas dakwaan dan ego masing-masing. Korea Selatan mendakwa Korea Utara menggunakan bantuan kewangan dan ekonomi yang diberikan untuk membangunkan senjata nuklear. Sementara itu, Korea Utara pula mendakwa Korea Selatan cuba mengancam negara itu dengan mengadakan latihan ketenteraan bersama Amerika Syarikat.

Jadi memang complicated betul hubungan antara Korea Selatan dan Korea Utara sebab dah macam hubungan orang yang tengah baca ni, asyik couple putus je memanjang. Namun harus diingat, Perang Korea belum berakhir kerana hanya perjanjian gencatan senjata yang ditandatangani. Secara teknikalnya, kedua-duanya masih berperang dan boleh menyerang antara satu sama lain.

Dalam hal serang menyerang ini, Korea Utara lebih agresif salah satunya melalui cyberattack. Apa yang Korea Utara buat?

Secara tiba-tiba rangkaian komputer di tiga bank utama dan dua stesen televisyen terbesar Korea Selatan telah down. Hal ini telah menimbul panik seketika di Korea Selatan kerana rakyat tidak boleh mengeluarkan duit daripada mesin ATM dan stesen televisyen pula tidak dapat menyiarkan Kdrama.

Walau bagaimanapun, cyberattack itu dapat diatasi dalam masa yang sangat singkat. Bank-bank utama di Korea Selatan tetap beroperasi setelah berjaya memulihkan kembali sistem mereka. Stesen televisyen masih mampu lagi bersiaran walaupun website mereka telah down dalam beberapa jam.

Serangan ini memberi kejutan besar kepada Korea Selatan kerana mereka tidak menyangka hampir 1 negara boleh lumpuh. Bagi mengelakkan perkara sama terjadi pada masa hadapan, Korea Selatan mengambil keputusan untuk menyiasat siapa yang bertanggungjawab dalam cyberattack tersebut. Macam biasa, Amerika Syarikat memang suka menyibuk dan terus buat dakwaan bahawa ini semua berpunca daripada Korea Utara.

Dakwaan Amerika Syarikat ini legit juga kerana sebelum cyberattack, Korea Utara ada keluarkan kenyataan mahu hancurkan pangkalan tentera US di Korea Selatan. Tapi Korea Selatan tak nak terus menyalahkan saudara mereka di Utara. Ini kerana Korea Selatan tahu, fasiliti internet dekat Korea Utara ini sangatlah daif. Dia punya loading tu macam run Internet Explorer era 90-an guna komputer RAM 50mb, memang mustahil Korea Utara buat cyberattack.

Siasat punya siasat, Korea Selatan mendapati malware bernama DarkSeoul yang telah membuatkan tiga bank utama dan dua stesen televisyen terbesar down. Jika tidak diatasi segera, berkemungkinan besar 1 negara boleh down hanya dengan hanya menari di atas papan kekunci. Dalam keadaan Korea Selatan yang down akan membuatkan Korea Utara lebih mudah untuk menyerang hendap.

Secara tidak langsung Korea Selatan mula mengesyaki Korea Utara tapi masalahnya cyberattack tersebut berasal daripada China. Ha sudah tak kan tuduh China pula, makin banyak masalah jadinya. Maka ramai orang di Korea Selatan mendakwa, hackers Korea Utara menjadikan China sebagai markas untuk mereka mulakan cyberattack ke atas Korea Selatan.

Dakwaan ini terus disangkal kerana China tidak pernah langsung bekerjasama dengan Korea Utara dalam hal-hal melibatkan penggodaman. Maka cyberattack ini hanya boleh dikatakan berpunca daripada serangan hackers yang berpangkalan di China. Untuk mengaitkan serangan itu dengan Korea Utara, bukti masih belum mencukupi.

Amerika Syarikat pula terus tuduh Korea Utara dengan dakwaan negara itu miliki supercomputer dan hacker yang berkemahiran tinggi melancarkan cyberattack. Bagi membuktikan dakwaan itu, Amerika Syarikat menyatakan segala cyberattack yang dihadapi Korea Selatan sebenarnya berpunca daripada Korea Utara.

Namun ramai pakar mengatakan akses untuk komputer dan internet adalah sangat terhad di Korea Utara. Hanya golongan yang berada di pangkat tertinggi dalam kerajaan sahaja boleh akses internet. Rakyat kebanyakan pula memang buta IT dan tak didedahkan langsung dengan komputer. Jadi amat mustahil untuk cyberattack terjadi biarpun Korea Utara secara terang-terangan mahu menyerang stesen televisyen dan akhbar Korea Selatan kerana memburukkan mereka.

Kesimpulannya, apa yang dibuat oleh Korea Utara sangat tidak digemari oleh Korea Selatan kerana boleh menghalang proses reunifikasi. Di pihak Korea Utara pula, mereka hanya mahu berlindung daripada ancaman musuh.

RUJUKAN:

Choe Sang-Hun. (2013, Mac 20). Computer networks in South Korea are paralyzed in cyberattacks. The New York Times. Dipetik daripada https://www.nytimes.com/2013/03/21/world/asia/south-korea-computer-network-crashes.html


Tai – Thai : Sama Tapi Berbeza

Lama dahulu di waktu silam, penguasaan raja-raja dari Alam Melayu pernah mencakupi sehingga ke kawasan Segenting Kra, namun kini kawasan tersebut telah dikuasai sepenuhnya oleh Thailand dan Myanmar. Kekuasaan Kedah Tua contohnya dinyatakan pernah menganjur dari Phuket (Bukit) di Thailand hingga ke Tanah Sari (Tannesarem), di Myanmar manakala Patani menguasai sebahagian besar kawasan selatan Thailand malah Ligor (Nakhorn Sri Tammarat) pernah menjadi sebahagian daripada kerajaan Alam Melayu. Perluasaan kuasa pemerintah bangsa Thai yang berterusan melemahkan pertahanan kerajaan-kerajaan Melayu kawasan utara Semenanjung hingga ia akhirnya ditakluk lalu diasimilasikan menjadi sebahagian daripada bangsa Thai dengan penduduk Melayu Semenanjung menggelar mereka sebagai Siam.

Siam dan Tai

Artikel Adakah Tai itu Siam yang disiarkan beberapa hari lalu telah membincangkan secara umum tentang terma Siam dan menjelaskan siapa bangsa Tai, mungkin ramai keliru apa yang kami sampai berkenaan dengan Tai sama ertinya dengan istilah Thai. Harus kita fahami bahawa Tai dan Thai itu ada perbezaannya meskipun begitu hakikatnya mereka adalah suku kaum dari bangsa yang sama iaitu bangsa Tai.

Relatifnya bangsa Tai ini mempunyai pemerintahan mereka sendiri di kawasan Yunnan dengan kerajaan mereka dikenali sebagai Nanchao, diasaskan pada tahun 650 Masihi ia awalnya menjadi sekutu kepada kerajaan China dalam mempertahankan pencerobohan dari barat iaitu dari bangsa Tibet. Peneliti daripada Federal Research Division Library of Congress dalam tahun 1987 melalui buku Thailand: A Country Study menjelaskan bahawa wujudnya Nanchao pada bahagian selatan China telah menghalang dominasi China ke atas bangsa dan suku kaum lain di kawasan daratan Asia Tenggara, selain itu ia turut menyokong pengembangan dan perluasan kuasa bangsa Tai ke bahagian Asia Tenggara dan mereka telah membina penempatan sejauh Assam di India, mereka juga menjadi sebahagian penduduk Burma dan dikenali sebagai Shan dan Lao di lembah Mekong. Bangsa Tai ini juga telah mewujudkan beberapa puak di bahagian Tonkin dan Annam (Utara Vietnam) seperti:

1. Tai Dam (Tai Hitam)
2. Tai Deng (Tai Merah)
3. Tai Khao (Tai Putih)
4. Nung

Sukhothai

Penempatan bangsa Tai di bahagian daratan Asia Tenggara sebenarnya adalah berhampiran dengan kawasan yang dikuasai oleh Empayar Khmer hinggalah tahun 1238 apabila bangsa Tai berjaya menakluk Angkor, ibu negeri Kemboja lalu mengasaskan Sukhothai kerajaan bagi bangsa Tai yang merdeka. Pengasas kerajaan ini turut menggelarkan diri mereka sebagai Thai, bermaksud bebas atau merdeka bagi mengasingkan diri mereka daripada suku kaum Tai lain yang masih berada dibawah penguasaan kerajaan yang lain. Ramakhamhaeng 1277 – 1317 merupakan Raja pertama bagi kerjaan ini, beliau digelar sebagai Rama yang Agung berikutan perluasan kuasa Sukhothai sewaktu pemerintahannya. Pada masa pemerintahannya, negara baru tersebut menerima kebanyakkan bangsa Tai yang behijrah atau melarikan diri daripada Nanchao setelah ia ditakluk oleh Mongol dibawah perintah Kublai Khan dalam tahun 1453. Pelbagai lapisan masyarakat Nanchao yang melarikan diri termasuklah pahlawan dan perajurit dari bangsa Tai, mereka kemudiannya bergabung dengan Thai dibawah perintah Ramakhamhaeang menguatkan lagi pasukan tentera Sukhothai bagi melawan bangsa Khmer dari Kemboja

Selain Sukhothai, muncul sebuah lagi kuasa bangsa Tai di kawasan dataran Asia Tenggara apabila mereka bangkit pada tahun 1296 dengan merampas kuasa di Haripunjaya, kerajaan bagi bangsa Mon lalu mereka menubuhkan kerajaan baru bagi bangsa Tai dan menamakan kerajaan tersebut sebagai Lan Na dengan Chieng Mai sebagai ibu negeri.

Ramakhamhaeng telah meletakkan Sukhothai di tahap yang tinggi dengan kuasa pemerintahan yang luas malah dinyatakan bahawa Sukhothai merupakan pusat pengembanggan kebudayaan masyarakat Thai, bagaimanapun penggantinya gagal mengekalkan penguasaan kerajaan ini hingga tahun 1378 ia telah diserap dalam kerajaan bangsa Thai seterusnya iaitu Ayutthaya.

Kesimpulan

Artikel ini menghuraikan tentang Tai dan Thai, dua istilah ini kelihatan hampir serupa dan bunyi sebutannya juga hampir sama namun ia sebenarnya berbeza dari segi maksud. Tai pada asasnya adalah satu bangsa yang besar dengan asas mereka di Yunnan, mereka kemudiannya terus berkembang jauh hingga ke utara India lantas mewujudkan suku kaum yang baru seperti Shan di Burma dan Lao di kawasan lembah Mekong. Thai pula adalah sebahagian dariapda bangsa Tai tetapi mereka mengisytiharkan sebagai bangsa yang merdeka selepas berjaya menakluk Kota Angkor pada 1238 lalu mengasaskan kerajaan mereka yang tersendiri iaitu Sukhothai.


Trauma Boleh Mengubah DNA Manusia Secara Signifikan

Yaman. Bosnia-Herzegovina. Congo. Colombia. Apa persamaan semua tempat ini? Ini merupakan negara yang sedang berdepan atau pernah mengalami konflik bersenjata. Dalam konflik sebegini, potensi jenayah perang dan kemanusiaan seperti pembμnuhan beramai-ramai sentiasa wujud. Justeru, usah terkejut jika DNA merekodkan trauma ini dan diwariskan kepada generasi seterusnya.

Mungkin ada mengatakan hal ini sebagai mustahil. Tetapi ia terbukti menerusi satu kajian genetik yang dilakukan oleh University of South Florida dan Universiti Rwanda dan diterbitkan dalam jurnal Epigenomics. Ia dibuat bagi mengkaji kesan pembμnuhan beramai-ramai Rwanda terhadap genetik populasi hari ini.

DNA ibarat kod yang sudah ditetapkan. Tetapi ekspresi sesebuah gen boleh saja diubah menerusi perubahan epigenetik atau perubahan genetik yang bukan diwarisi. Perubahan ini boleh dipengaruhi oleh gaya hidup, pengalaman individu dan pengaruh persekitarannya.

Dalam kes wanita mengandung yang trauma akibat pembμnuhan beramai-ramai di Rwanda pada 1994, saintis mendapati wujud perubahan pada DNA yang sebelum ini dikaitkan dengan keadaan mental tertentu seperti kemurungan dan PTSD. Perubahan sama turut dikesan pada anak-anak wanita ini semasa mereka masih dalam kandungan. Ini menunjukkan perubahan epigenetik telah diwariskan kepada mereka.

Peristiwa pembμnuhan beramai-ramai Rwanda 1994 berlaku semasa perang saudara berkecamuk di negara itu. Antara April hingga Julai tahun sama menyaksikan lebih sejuta orang dibμnuh dengan majoriti mangsa merupakan etnik Tutsi. Keganasan seksual juga berleluasa ketika itu dengan 150,000 hingga 250,000 orang wanita dirogol dalam tempoh sama.

Ini bukan kali pertama kajian sebegini dibuat. Pada 2018, sekumpulan pengkaji mengkaji DNA mangsa kebuluran rejim Jerman di Belanda pada hari-hari terakhir Perang Dunia Kedua (WWII). Dapatan mereka mendapati perubahan epigenetik berlaku kepada anak-anak semasa mereka berada dalam kandungan. Ini mengakibatkan mereka yang lahir selepas tempoh tersebut mengalami pelbagai masalah kesihatan.

RUJUKAN

Hale, T. (2022, 18 Januari). Trauma Of Rwandan Genocide Passed Down In Survivor’s DNA. IFLScience.


Wasiat Sultan-Sultan Melaka Sebelum Kemangkatan

1.) Wasiat Sultan Mansur Shah (1459~1477)

Hatta berapa lamanya, datanglah peredaran dunia; maka Sultan Mansur pun geringlah. Setelah diketahui baginda dirinya akan mangkat, maka baginda pun menyuruh memanggil anakanda baginda, Raja Ahmad, timang-timangannya Raja Hussain; dan Bendahara Paduka Raja, dan segala Orang Besar-besar sekalian, datang berkampung.

Maka titah Sultan Mansur Syah pada sekalian mereka itu,

“Ketahui olehmu sekalian, bahawa dunia ini telah lepaslah rasanya daripada genggamanku melainkan negeri akhiratlah penghadapanku. Adapun pun petaruhkulah pada Bendahara dan segala Orang Kaya-kaya sekalian, anak kita Raja Ahmad ialah ganti kita pada tuan-tuan sekalian. Jikalau barang sesuatu salahnya, hendaklah dimaafkan oleh tuan-tuan sekalian, kerana ia budak yang bebal, tiada tahu istiadat.”

Setelah segala mereka mendengar titah Sultan Mansur Syah demikian itu, maka sekaliannya pun menangislah terlalu sangat. Maka sembah Bendahara Paduka Raja dan segala menteri hulubalang serta Orang Kaya-kaya sekalian;

“Ya tuanku,jangan apalah hati patik sekalian duli tuanku perbinasakan dengan titah yang demikian itu; bahawa patik sekalian ini adalah berkaul jika diafiatkan (disembuhkan) Allah Taala kiranya duli Yang Dipertuan daripada gering sekali ini, habislah segala harta yang di dalam khazanah patik, akan patik sekalian sedekahkan pada segala fakir miskin; tetapi barang dijauhkan Allah kiranya yang demikian itu, jikalau layu rumput dihalaman Yang Dipertuan, seperti titah itulah patik sekalian kerjakan.”

Maka Sultan Mansur Syah pun memandang kepada anakanda baginda, Raja Ahmad; maka titah baginda,

“Hei anakku, ketahui olehmu, bahawa dunia ini sekali-kali tiada kekal adanya. Yang hidup itu sedia akan mati juga sudahnya; iman yang sempurna dan pekerti yang baik, itulah yang kekal disebut orang selama-lamanya, Adapun peninggalan aku ini, hei anakku, hendaklah engkau berbuat adil sangat-sangat, dan jangan engkau mengambil hak orang tiada sebenarnya.”

“Makan haqu’l-adam terlalu besar dosanya, tiada diampuni Allah subhanahu wa taala; melainkan dengan izin yang empunya hak juga; dan jangan khali engkau keluar dihadap orang, kerana Hamba Allah sekaliannya banyak berserah kepadamu; jikalau kesukaran baginya, hendaklah segala yang kesakitan itu segera engkau tolong; jikalau teraniaya ia, hendaklah engkau periksa ia baik-baik, supaya di akhirat jangan diberatkan Allah atasmu, kerana sabda nabi, salla ‘llahu ‘alaihi wa salam:

“Kullukum ra ‘in wa kullukum mas’ulun ‘an ra’iyyatihi,” yakni segala kamu yang menggembala dunia lagi akan ditanyai daripada kebelaan kamu; ertinya segala raja-raja di akhirat lagi akan ditanyai Allah subhanahu wa taala daripada segala rakyat.”

“Sebab dernikianlah, maka sebaiknyalah engkau berbuat adil dan saksama, supaya di sana jemah diringankan Allah Taala kira-kiramu; dan hendaklah engkau muafakat dengan segala menteri dan segala Orang Besar-besarmu, kerana raja itu, jikalau bagaimana sekalipun bijaksana dan tahunya, jikalau tiada muafakat dengan segala pegawai, di mana akan dapat ia melakukan bijaksananya itu?”

“Dan tiada akan sentosa kerajaannya; kerana raja-raja itu umpama api, segala menteri itu umpamanya kayu; kerana api itu tiada akan nyala, jikalau tiada kayu; seperti kata Farsi,

‘Ar’ayatu juan bakhasta sultan khasad’,

..yakni rakyat itu umpama akar, dan raja itu umpama pohon; jikalau tiada akar nescaya pohon tiada akan dapat berdiri. Demikianlah raja itu dengan segala rakyatnya. Hei anakku, hendaklah engkau turut seperti amanatku ini; supaya beroleh berkat diberi Allah subha nahu wa taala, bija hi nabi salla ‘llahu ‘alaihi wa salam.”

Setelah Raja Hussain mendengar titah ayahanda baginda itu, maka baginda pun terlalulah sangat menangis.

Hatta selang beberapa hari, maka Sultan Mansur Syah pun mangkatlah; berpindah dari negeri yang fana ke negeri yang baqa; kalu innali’llahi wa inna ilaihi raji’un

2.) Wasiat Sultan Alauddin Riayat Shah (1477~1488)

Hatta berapa lamanya, datanglah pada peredaran dunia, maka Sultan Alau’d-Din pun geringlah. Maka baginda menyuruh memanggil anakanda baginda, Raja Mamad, dan Bendahara Paduka Raja dan sekalian Orang Besar-besar datang berkampung mengadap baginda.

Maka Sultan Alau’d-Din pun minta sandari pada dayang-dayang; maka dipanggil baginda hampir daripada antara orang itu enam orang; pertama Bendahara Paduka Raja, kedua Kadi, ketiga Paduka Tuan, ke-empat Seri Nara Diraja, kelima Temenggung, keenam Laksamana Hang Tuah. Maka hampirlah orang keenam itu, tujuh dengan anakanda baginda, Raja Mamad.

Maka titah baginda,

“Ketahui oleh segala tuan-tuan sekalian, bahawa umur kita telah pautlah, ajal kita pun hampirlah rasanya. Adapun jikalau sudah kita mati, bahawa anak kita Si Mamadlah rajakan oleh Bendahara dengan segala Orang Kaya-kaya sekalian akan ganti kita; hendaklah sangat-sangat pelihara kamu akan dia, kerana ia kanak-kanak. Seperti mana kasih tuan-tuan semua akan kita, demikianlah kasih tuan hamba sekalian akan dia; jikalau barang suatu khilaf bebalnya, sangat-sangat maaf tuan-tuan sekalian dan tegur ajari dia; tuan hamba tilik kepada kanak-kanaknya.”

Setelah segala mereka itu mendengar titah Sultan Alau’d-Din demikian itu, maka cucurlah air mata mereka itu, tiada berasa lagi. Maka sekaliannya berdatang sembah dengan tangisnya,

“Ya tuanku, barang dilanjutkan Allah Taala kiranya Yang Dipertuan, kerana patik sekalian belum lagi puas diperhamba Yang Dipertuan; tetapi jauhkan Allah, kiranya yang demikian itu, jika layu bunga di genggam Yang Dipertuan, sedia seperti titah itulah patik sekalian kerjakan; kerana patik semua tiada mau menyembah raja-raja lain daripada anak cucu tuanku.”

Maka Sultan Alau’d-Din pun terlalu sukacita mendengar sembah segala mereka itu. Maka baginda memandang kepada muka anakanda baginda, Raja Mamad, maka titah baginda,

“Hei anakku, adapun engkau hendaklah banyak-banyak sabar, dan ampunmu akan segala hamba sahayamu, dan baik-baik memelihara akan dia; kerana firman Allah Taala Inna ‘llahu ma’as sabirin, yakni bahawa Allah Taala serta pada segala yang sabar,”

“Dan jikalau datang kepada dua pekerjaan, suatu pekerjaan Allah, dan suatu pekerjaan dunia, maka dahulukan olehmu pekerjaan Allah daripada pekerjaan dunia. Hendaklah engkau sangat-sangat menyerahkan dirimu kepada hadrat Allah Taala yang akan memelihara akan kamu, kerana wa manyatawakkal ‘ala’llah, Dan segala anak Melayu bagaimanapun besar dosanya, jangan olehmu diaifi (dimalukan) dia, dan sampai kepada hukum syarak dosanya derhaka, bunuhlah; kerana segala Melayu itu ketanahanmu, seperti kata Arab;

“Al-‘abdi tinu’l-maulahu, yang hamba itu tanah tuhannya. Jikalau engkau bunuh ia tiada dengan dosanya, bahawa kerajaanmu binasa. Hei anakku, hendaklah engkau turut dan engkau ingatkan wasiatku ini, dan kau kerjakan, supaya berkat diberi Allah subha nahu wa taala.”

Setelah itu maka Sultan Alau’d-Din pun mangkat; maka ditanamkan oranglah seperti adat setelah baginda kembali ke rahmat Allah, kalu inna li’llahi wa inna ilaihi raji’un;

3.) Wasiat Sultan Mahmud Shah (1488~1511) mangkat tahun 1528

Alkisah tersebutlah perkataan Sultan Mahmud Syah semayam di Kampar; datanglah peredaran dunia, maka baginda pun geringlah terlalu sangat. Maka diketahui baginda akan penyakit baginda itu ajal.

Maka Bendahara, dan Seri Nara Diraja, dan Temenggung dan Laksamana, segala Orang Kaya sekalian masuk mengadap baginda. Adapun setelah Temenggung Seri Udani mati, Seri Wak Raja dijadikan Sultan Mahmud Ternenggung. Setelah segala Orang Besar-besar itu hadir mengadap baginda, maka Sultan Mahmud Syah pun minta sandari pada Seri Nara Diraja. Maka titah baginda pada Bendahara dan segala Orang Besar-besar itu;

“Adapun barang tahu Bendahara dan segala Orang Kaya-kaya, bahawa dunia ini akan lepaslah daripada genggaman kita, melainkan semata-mata akhirat kita hadapi. Adapun akan anakku, Sultan Muda ini, dahulu Allah Subha nahu wa taala kemudian Rasul Allah, setelah itu pada Bendahara dan Orang Kaya-kaya sekalian pertaruh kita, daripada memelihara dan mengajar, menegur dia; kerana ia budak penuh dengan khilaf dan bebalnya, lagi ia piatu; telah yakinlah kita akan pelihara Bendahara dan Orang Kaya-kaya sekalian akan dia.”

Setelah Bendahara dan segala Orang Besar-besar itu mendengar titah baginda dernikian, sekaliannya menangislah terlalu sangat; maka sembah sekaliannya;

“Barang daulat juga kiranya duli Yang Dipertuan, selagi ada cahaya bulan dan matahari ini patik persilakan, tuan(ku); janganlah kiranya hati patik sekalian tuanku leburkan dengan titah yang memberi pilu rasa patik sekalian yang tiada berkesudahan itu; telah termeterilah dalam simpulan hati patik sekalian tidak akan bercita raja yang lain daripada paduka anakanda ini. Maka bagaimana tiada akan habis jiwa yang di dalam badan patik sekalian daripada memeliharakan paduka anakanda, kerana gemala jemala patik sekalian hamba Melayu.”

Setelah Sultan Mahmud Syah mendengar sembah Bendahara dan segala Orang Besar-besar itu, maka terlalulah sukacita baginda, seraya meraih leher paduka anakanda baginda, dipeluk dicium baginda, seraya bertitah,

“Hei anakku, cahaya mataku, buah hatiku, engkau kerajaan, sangat sabarmu; dan barang suatu bicaramu jangan meninggalkan Bendahara dan sekalian menteri hulubalangmu; sangat-sangat adil saksama pada barang hukum atas bala Tenteramu.”

“Jangan engkau dengar-dengaran sembah orang tiada dengan sebenamya; sangat-sangat ampun periksamu akan mereka itu sekalian, akan ia bernaung kepada keadilan dan kemurahanmu; dan jangan engkau taksir daripada menafahus dan memeriksai atas rakyatmu, supaya Sentosa kerajaanmu.”

Maka Sultan Muda pun terlalu sangat baginda menangis atas ribaan paduka ayahanda baginda.

Setelah itu maka Sultan Mahmud Syah pun berlakulah, kembali ke rahmat Allah Taala dari negeri yang fana ke negeri yang baqa. Kalu inna li’llahi wa inna ilaihi raji’un.

Petikan dari kitab Sulalatus Salatin versi A.Samad Ahmad

Gambar sekadar hiasan : Kemangkatan Almarhum Sultan Azlan Shah (Sultan Perak) pada 29 Mei 2014


10.10: Saat Orang Han Memotong Tocang Di Kepala

10.10 selain hari Shopee buat sales, ia juga hari peringatan Revolusi Xinhai yang disambut di Taiwan dan China.

Revolusi Xinhai bermula pada 10.10.1911 (110 tahun yang lalu), membawa kepada kejatuhan maharaja China.

Sebab revolusi inilah orang Cina tidak lagi simpan tocang.

Semasa revolusi berlaku, China diperintah Dinasti Qing yang merupakan orang Manchu.

Orang Manchu berasal dari Manchuria di utara China, berbeza dengan orang Han (orang Cina dalam erti umum). Nama asal diorang adalah Jurchen (suku kaum dalam cerita Ashin of the North tu).

Manchu mendirikan kerajaan Qing dan menakluk kawasan Ming (kerajaan orang Han) pada tahun 1644. Qing juga menyatukan Mongolia, Tibet dan kawasan Xinjiang hari ini di bawah pemerintahannya, membentuk sempadan China seperti hari ini.

Manchu melakukan penaklukan dengan kejam, dan memaksa orang Han ubah gaya pemakaian dan rambut diorang ikut Manchu yang botakkan depan kepala dan simpan tocang di belakang kepala.

Kalau korang tonton cerita Cina, nampak rambut tocang maksudnya cerita pasal zaman Qing (Wong Fei Hong, Fong Sai Yuk ni semua orang zaman Qing). Kalau rambut ikat jadi sanggul, tu maksudnya sebelum zaman Qing (boleh jadi Zhou, Qin, Han, Tang, Song, Ming dll).

Orang Han sentiasa nak gulingkan pemerintahan Manchu. Tapi ada juga Han yang pro-Manchu dan pegang jawatan dalam kerajaan Qing.

Pada lewat abad ke-19, Han pro-Manchu mencadangkan reformasi, mewujudkan sistem raja berperlembagaan. Han anti-Manchu pula mahu revolusi, gulingkan maharaja Qing dan dirikan republik.

Ketua revolusioner, Sun Yat-sen menerima pendidikan di US dan bercita-cita melaksanakan demokrasi ala US di China.

Sun Yat-sen pernah singgah di Penang merancang aktiviti revolusi. Sebab tu di Penang ada muzium pasalnya.

Pada 10 Oktober 1911, revolusioner berjaya menawan Wuchang (salah satu kawasan di Wuhan). Revolusi merebak ke semua wilayah China di mana Han merupakan majoriti. Pemerintahan Manchu di ambang kejatuhan.

Orang Han masing-masing potong tocang diorang, sebagai tanda sokong revolusi dan bebas daripada pemerintahan Manchu.

Manchu yang takut Han balas dendam pun potong tocang dan tukar nama kepada nama orang Han.

Maharaja Qing waktu tu, Aisin-Gioro Puyi baru berumur 6 tahun. Tak boleh nak buat apa. Kerabat Manchu terpaksa setuju dengan saranan Perdana Menteri Yuan Shikai untuk berundur. Yuan mewakili Manchu berunding dengan revolusioner yang diketuai oleh Sun Yat-sen.

Hasil daripada perundingan, Maharaja Qing setuju untuk berundur daripada takhta pada 12 Februari 1912, menamatkan pemerintahan Manchu selama 268 tahun, sekali gus menamatkan sistem pemerintahan maharaja China yang telah diamalkan selama 2132 tahun.

Maharaja Manchu dan kerabatnya masih dibenarkan bersemayam dalam istana di Beijing dan dibayar elaun, cuma tidak lagi mempunyai peranan dalam pemerintahan.

Republik China diisytiharkan. Yuan Shikai dilantik sebagai presiden pertama.

Pada asalnya, revolusioner cuma nak mendirikan kerajaan orang Han. Bendera yang dipakai pada awal revolusi adalah bendera berbintang 18, melambangkan 18 wilayah yang merupakan bekas kawasan Ming.

Tapi atas kepentingan geopolitik, revolusioner setuju dengan Yuan untuk kekalkan sempadan Qing. Bendera 5 warna diguna pakai bagi melambangkan Han, Manchu, Mongol, Hui (termasuk Muslim di Xinjiang) dan Tibet.

Tapi cerita tak habis di situ. Yuan Shikai mula menangkap dan membu.nu.h revolusioner yang kini disusun di bawah parti politik bernama Kuomintang, dan isytiharkan diri sebagai maharaja.

Sun Yat-sen lancarkan “revolusi kedua” terhadap Yuan dan pemimpin tentera (warlord) yang mewarisi kedudukannya. Disebabkan warlord lebih kuat, Sun buat pakatan dengan Rusia dan membenarkan komunis jadi ahli Kuomintang.

Selepas Sun meninggal dunia, komunis dan anti-komunis pula berpe.ra.ng. Komunis menang dan mendirikan Republik Rakyat China pada 1949. Kuomintang berpindah ke Taiwan dan meneruskan pemerintahan Republik China.

Nak tau cerita yang lebih lanjut, nantikan Kitab Tamadun Cina yang dijangka terbit awal 2022.

Sementara tu, boleh dapatkan buku2 aku pada harga diskaun sempena 10.10:

– Dunia Tanpa Tembok I, II, III
– Mencabar Teori Konspirasi
– Politik Untuk Pemula


Kalau Evolusi Benar, Kenapa Beruk Tidak Jadi Manusia?

Soalan paling agung sepanjang zaman. Relevan juga kalau fikirkan. Katanya manusia berasal daripada beruk. Jadi kalau beruk purbakala menjadi manusia, masakan beruk sekarang boleh jadi manusia kemudian hari.

Golongan penafi evolusi apabila tanya soalan sebegini kiranya anggap diri menang tanpa bertanding. Tetapi hakikatnya, soalan ini berputik daripada pemahaman teori evolusi yang jauh menyimpang.

Sebelum ulas lebih panjang, kena faham satu benda pasal evolusi. Kalau tengok balik dalam soalan tersebut, konsepnya beruk menjadi manusia. Kira “manusia” adalah destinasi evolusi (evolutionary target).

Puncanya sekarang – saintis mana yang pandai-pandai buat andaian sedemikian? Charles Darwin sendiri tidak pernah.

Ini kena faham dulu sebab sekarang ramai menjaja pasal teori evolusi pada nama Darwin… padahal tidak pernah Darwin cakap “manusia berasal daripada beruk”.

Siap ada yang buat dialog palsu, “habis nenek moyang kamu beruklah” kononnya Darwin menafi sekeras-kerasnya.

Aliran Evolusi Yang Benar

Dalam buku “On the Origin of Species”, Charles Darwin membentangkan bahawa organisme (bukan manusia sahaja) berevolusi selepas beberapa generasi melalui hukum warisan.

Melalui hukum ini, organisme mula berubah seperti pertumbuhan paruh dalam kalangan burung kicau Galapagos. Kira burung asal bukannya tiada paruh. Sebaliknya, paruh burung kicau berubah untuk memudahkan hidup dalam persekitaran baru.

Dan anak cucu burung terbabit pun mewarisi paruh yang lebih baru ini.

Prosesnya tidak berlaku sekelip mata. Malah Darwin sendiri tidak pasti dari segi mekanisme genetik macam mana warisan berlaku (Than & Taylor, 2021). Buku yang sama menyentuh sedikit sahaja tentang evolusi manusia.

Darwin mengetengahkan bahawa manusia pun berevolusi juga dan adalah sebahagian daripada dunia semulajadi yang berhubungan (interrelation) antara satu sama lain (Ruse, 2009). Jauh beza seperti apa yang difitnahkan, iaitu kononnya Darwin dakwa manusia berasal daripada beruk.

Tentang beruk pula, topik evolusi menemui persamaan yang tidak boleh dinafikan. Kalau saintis Islam kaji pun akan jumpa bukti yang sama.

Iaitu susunan genetik manusia dan cimpanzi adalah  98.8 peratus sama (Thompson, 2015), dan yang membezakan antara dua spesis adalah jumlah kromosom sahaja.

Daripada sini yang datangnya teori bahawa manusia dan cimpanzi (termasuk beruk lain senang cakap) pernah berkongsi leluhur sama.

Ini bukan andaian kosong. Teori ini berpucuk daripada bukti fosil, protein dan genetik, terutamanya tempurung kepala Alesi iaitu primat 13 juta tahun lalu (Choi, 2017). Kalau ikut fahaman agama, mungkin tunas ciptaan manusia dan beruk hampir sama.

Yang beza cuma akal. Kalau ikut teori insan, mungkin betul ada “common ancestor”. Cuma turunnya Nabi Adam as dan Hawa 10,000-15,000 tahun lalu sebagai pembawa fitrah insani pertama, yang mana manusia prasejarah sedia ada tiada fitrah tersebut.

Sini jelas – teori evolusi tidak mengakhiri fahaman agama pun.

Perbezaan Beruk dan Manusia

Akal adalah definisi yang terlalu meluas dalam bahasa saintifik. Manusia dan beruk mempunyai otak dan DNA. Akan tetapi walaupun kelihatan sama, jenisnya berbeza. Manusia mempunyai “non-coded DNA” yang membolehkan fikiran dan tindakan lebih cerdik tidak mampu ditandingi beruk (Johansson, et al., 2021).

Jadi saintis sebelum ini melihat persamaan 98 peratus… tetapi menghitung kira jenis yang membezakan. Itu yang punca manusia adalah manusia – beruk adalah beruk.

Dan beruk takkan sesekali menjadi manusia. Kerana evolusi tidak pernah dan tidak akan membuatkan manusia sebagai destinasi (target).

RUJUKAN:

Choi, C.Q. (2017, Ogos 10). Fossil reveals what last common ancestor of humans and apes looked like. Scientific American.

Johansson, P., et al. (2021). A cis-acting structural variation at the ZNF558 locus controls a gene regulatory network in human brain development. Cell Stem Cell.

Ruse, M. (2009). Charles Darwin on human evolution. Journal of Economic Behavior & Organization. 71 (1): 10-19.

Than, K., & Taylor, A.P.  (2021, Mei 18). What is Darwin’s Theory of Evolution? Live Science.

Thompson, H. (2015, Jun 19). What does it really mean to be 99 percent chimp? Smithsonian Magazine.


Bang Mat Dan Simbolisme ‘Civilian Control Of The Military’

Simbolik yang diangkat di mana Sang Menteri memakai pakaian ‘civilian’ bukan sekadar hendak tonjolkan YB Tuan Haji Mohamad Sabu sebagai ‘down-to-earth dan tidak ‘pretentious’, tetapi sebagai manifestasi simbolisme ‘civilian rule over military’.

‘Penguasaan sivil’ atas ketenteraan merupakan doktrin ketenteraan yang kita pegang, selain menjadi asas memastikan keputusan strategik negara diletakkan di bawah kuasa pentadbiran sivil.

Dalam perkhidmatan ketenteraan di beberapa negara lain, perkhidmatan awam (civil service) dibezakan dengan perkhidmatan tentera (military service). Di Malaysia kesemuanya disatukan di bawah perkhidmatan awam, dan Ketua Setiausaha Negara (KSN) selaku ketua birokrat turut menjadi ‘head honcho’ seluruh perkhidmatan awam, termasuk ketenteraan. (Sebab itulah bilangan penjawat awam kita dilihat ramai kerana turut mengambil kira para tentera dan badan beruniform lain).

Yang di-Pertuan Agong pula menjadi Ketua Angkatan Tentera dan Menteri Pertahanan selaku Menteri yang bertanggung jawab menyelaras pentadbiran ketenteraan. Serabut? Ia memang sengaja ‘diserabutkan’ supaya tidak ada satu pihak atau badan yang boleh menggunakan kuasa penuh ketenteraan, sekaligus mengadakan coup d’etat.

Maka bagi urusan ketenteraan di Malaysia, kesemua pihak ‘civilian’ ini mempunyai autoriti ke atas beberapa bahagian daripada urusan ketenteraan. Jadi tidak mungkin untuk Perdana Menteri, Menteri Pertahanan, Istana mahupun para tentera sendiri mengadakan ‘coup d’etat’ – kerana bidang tanggung jawab dalam ketenteraan sudahpun dibahagi kepada beberapa pihak (disbursed responsibility).

Ingat! Inilah juga mengapa pentingnya Yang di-Pertuan Agong menjadi Pemerintah Tertinggi Angkatan Tentera Malaysia, bukan sekadar simbolisme kosong tetapi berteraskan falsafah Georges Clemenceau, seorang ahli politik dan fizik Perancis abad ke-19.

Begitu juga di Amerika Syarikat. Bagi menggerakkan tentera serta mengisytiharkan perang, Presiden perlu mendapat restu Kongress terlebih dahulu. Di United Kingdom, perkenan Baginda Queen diperlukan untuk mengisytihar perang.

Di Perancis, cuma National Assembly yang berhak mengisytihar perang. Di Finland, Presiden dan Parlimen perlu sama-sama bersetuju dengan pengisytiharan perang. Semuanya bagi memastikan kekuasaan ke atas tentera masih lagi oleh pihak ‘civilian’, selain memastikan tiada satu kuasa mutlak yang mengawal tentera.

Jadi simbolisme doktrin Angkatan Tentera kita ini lah, yakni ‘civilian control over military’, yang diangkat oleh YB Mat Sabu dalam pembawakan beliau ini.


Al-Kisah Rendang Yang Menyatukan Seluruh Nusantara

Secara teknikal, rendang adalah sejenis sajian yang dimasak sehingga ‘pecah minyak’.

Setahu aku, istilah ‘pecah minyak’ dalam memasak rendang hanya wujud di dalam cooking realm of Malay world sahaja.

Istilah dan definisi memasak sehingga ‘pecah minyak’ ini hanya wujud di dalam masakan Nusantara semata-mata.

Mereka mungkin dapat menghampiri maksud ‘pecah minyak’ dengan menggelarnya sebagai ‘oily’ tetapi itupun di dalam konotasi negatif dan bukan menepati istilah literal pengertian dan maksud sebenar ‘pecah minyak’ masakan kita.

Malah, hatta juri (atau bukan) Inggeris di dalam Masterchef sekalipun tak dapat merungkai keanehan, misteri, buat reverse engineering, decode apatah menghargai keunggulan masakan Melayu yang satu ini. Pecah kepala dia, bhai.

Kerana itulah rendang dapat menyatukan dan membawang seantero Malaysia, Indonesia dan Brunei melawan keegoan ilmu masakan Inggeris di dalam #MasterchefUK.

Ia amarah yang datang sama seperti betapa bengkeknya orang Itali bila orang Amerika meletakkan nenas di atas pizza, atau bebola daging di dalam spagetti.

Malah masakan Inggeris jika diteliti tidaklah ‘se-adventurous’ atau ada letusan rasa yang signifikan seperti masakan Melayu dan banyak masakan Malaysia. Bosan.

Kau cubalah ‘mushy peas’ atau ‘jellied eels’ Inggeris yang sedap (sangat), sesuai dengan ‘palate’ juga mata kita.

Gambar adalah ‘jellied eels’ atau belut dalam agar-agar, deemed as an authentic and traditional English cuisine, especially for Londoners (katanya).

Kembang tekak mak nok. Kalau crispy, mungkin ok lah kot.

Selain ‘pecah minyak’, satu lagi aspek teknikal kulinari dunia Melayu yang tidak terdapat di dalam perbendaharaan kata Inggeris ialah ‘rendang’.

Kita mungkin mengenali rendang sebagai nama masakan, tetapi rendang sebenarnya juga adalah teknik masakan yang boleh digunakan di dalam pelbagai jenis masakan Melayu, menggunakan pelbagai bahan.

Kata kerja ‘merendang’ boleh juga digunakan untuk maksud menggoreng tanpa minyak seperti merendang biji kopi, merendang bertih, merendang kelapa, merendang kacang dan lain-lain bahan.

Merendang ini selalunya sebahagian dari proses persiapan bahan masakan bagi tujuan mengeringkan air di dalam bahan dan menaikkan aroma selain mengukuhkan struktur bahan masakan itu sebelum digunakan untuk membuat masakan lain.

Merendang bahan masakan ini akan memberikan rasa ‘smokiness’ kepada bahan-bahan tersebut, juga memberikan tekstur berbeza dari bentuk asal selain memastikan bahan tersebut tahan lebih lama untuk digunakan pula dalam beberapa masakan lain.

Malah, rendang juga disebut dalam banyak kesusteraan Melayu klasik sebagai contoh di dalam Hikayat Amir Hamzah yang membuktikan ia adalah eksotika kulinari Melayu sejak 1500-an lagi seperti berikut;

…Buzurjumhur Hakim pun pergi pula ke kedai orang merendang daging kambing, lalu ia berkata: “Beri apalah daging kambing…” (10:4)

… kambing rendang ini barang segumpal.” Sahut orang merendang itu, “Berilah harganya dahulu.” Maka kata Khoja Buzurjumhur, (10:7)

Dan di bawah pula ialah resepi rendang dipetik dari buku resepi Jawa berusia 82 tahun, cetakan 1936 di dalam bahasa Jawa, diambil dari Twitter @potretlawas


Dosa Jijik British Yang Diabadikan Dalam Ms. Marvel

Baru sempat layan siri Ms. Marvel. Entah apa komen-komen negatif merepek cakap bosan dan cringe bagai. Padahal siri ini bukan main hebat mempamerkan budaya Asia Selatan yang sedang pulih selepas mengharungi perpecahan besar. Memang patut sangat siri ini dapat rating lagi tinggi daripada Black Panther dan Avengers : Endgame. Tidak lupa juga komuniti Islam sangat seronok melihat pembawaan positif selepas sekian lama dipijak dengan watak-watak pengganas (Hamedy, 2022).

Rasanya bukan spoiler kalau cakap Ms. Marvel bercerita tentang krisis pemisahan India yang berlaku dek kejahatan British semasa zaman penjajahan India. Pada masa itu, “British Raj” berkuasa secara imperialis. Pihak British enggan menggunakan nama “India” secara rasmi, jelas sekali suatu langkah penghapusan identiti. Masuk abad ke-20, pengaruh British semakin luntur. Dan jarum jahit mereka mula cucuk diri sendiri kerana populasi tempatan berpecah belah antara agama.

Fikir punya fikir – akhirnya British membuat keputusan untuk memecahkan wilayah British Raj. Tetapi orang tempatan sangat marah. Golongan elitis Hindu membantah kerana banyak tanah mereka disewa kepada petani Islam. Kalau wilayah dipecah menjadi negara asing-asing, petani-petani ini akan mewarisi tanah tersebut secara rasmi dan mutlak. Warga Islam pula semakin lama semakin dibenci warga Hindu yang menubuhkan kumpulan politik dengan suara anti-Islam (Ludden, 2002). Sampai ada gerakan pemeliharaan lembu dan kempen pemurtadan Islam secara berorganisasi (Amore, 2019).

Kalangan Islam dan Hindu juga sedang bertelingkah tentang bahasa. Hindu mahu Hindi dijadikan bahasa rasmi ; Islam pula mahu Urdu. Isu-isu sebegini berlarutan memeningkan kepala British, yang kena pukul teruk semasa Perang Dunia Pertama. Habis saja berperang, pihak British sudah mula terima hakikat yang mereka perlu keluar. Dan pada tahun 1924, mereka mendatangkan Teori Dua Negara yang menyempadankan semula British Raj ikut taburan populasi agama. Jadi Islam dan Hindu akan mendapat negara sendiri (Talbot, 2000).

Teori ini mendapat sokongan Gerakan Pakistan dalam kalangan umat Islam British Raj. Dan warga Hindu pula membalas dengan “legally Hindu state”. Mereka melayan umat Islam sebagai “second-class citizen”. Mereka mahu menghalau umat Islam daripada “legally Hindu state”. Mereka mahu mengharamkan orang masuk Islam. Dan mereka menggalakkan pemurtadan. Sudah pasti bukan semua orang Hindu mahukan sedemikian. Tetapi suara mereka ditenggelami perjuangan konservatisme yang berpunca daripada jarum halus pecah-perintah British sendiri.

Ramai tidak suka Teori Dua Negara sebenarnya. Ia bukan solusi. Kerana ia akan mendirikan “benteng sempadan” antara keluarga. Tiba-tiba anak menjadi warga Pakistan. Ibu bapa pula warga India. Memang rumit. Namun semakin lama, memang itulah jadinya. Dan ramai umat Islam lari ke “Land of the Pure” (Pakistan) untuk memulakan hidup baharu (Talbot & Singh, 2009).

Apa yang ditunjuk dalam Ms. Marvel adalah sebahagian daripada “permulaan hidup baharu” ini. Sepanjang Perang Dunia Kedua, pihak British Raj menerima penentangan kental daripada warga tempatan. Tindakan mereka terhadap warga Hindu di “legally Hindu state” memberi pelampung pada umat Islam di “Land of the Pure”. Begitulah sebaliknya. Satu pihak kena; pihak lain tepuk tangan dan cakap British babi. Senang kata macam itulah.

Dan selepas Perang Dunia Kedua, kerajaan British sebulat suara ingin mengakhiri kegiatan imperialisme mereka. British Raj yang dijajah akan dibebaskan. Dan pembebasan British Raj melahirkan Pakistan dan India. Namun benda ini tidak semanis kemerdekaan Malaysia. Manis-manis merdekanya Malaysia pun ada isu melibatkan Singapura. Kini bayangkan pembebasan dua negara yang kelompok rakyatnya saling benci-membenci antara satu sama lain.

Memang bermusuhanlah jawabnya. Semua punca adalah angkara British yang terhegeh-hegeh menjajah dan mengamalkan pecah perintah.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Amore, R. (2019). Religion and Politics : New Developments Worldwide. Halaman 5.

Hamedy, S. (2022, Jun 15). Many Muslims say they see themselves on screen in a new light in ‘Ms. Marvel’. NBC News.

Ludden, D. (2002). India and South Asia : a short history. Oneworld. Halaman 200.

Talbot, I. (2000). Pakistan’s Emergence. The Oxford History of the British Empire. Halaman 253-63.

Talbot, I., & Singh, G. (2009). The Partition of India. Cambridge University Press. Halaman 31.


Kepentingan Jalan Sutera Pada Zaman Pax Mongolica

Bermula pada abad ke-3 SM, semasa pemerintahan dinasti Han di China, Jalan Sutera yang bersejarah adalah laluan perdagangan yang utama antara timur dan barat selama beratus-ratus tahun lamanya.

Ia juga menjadi laluan paling selamat untuk membawa barang dan harta imperialis dan menjadi penyumbang utama dalam ikatan budaya dan diplomatik antara dunia Eropah dan Afrika dengan Asia.

Menjadi titik penting dan strategik dalam mengekalkan kestabilan ekonomi, laluan itu sering didominasi oleh pelbagai pihak dari masa ke semasa dan sering menjadi faktor penting dalam menentukan kekuatan dan hegemoni pelbagai kuasa dan pengaruh dari Asia.

Walau bagaimanapun, pada abad ke-13, semua itu tidak lagi berfungsi seperti biasa. Konflik, peper4ngan, dan penindasan yang berterusan telah menjadikan Jalan Sutera tidak lagi selamat untuk dilalui, kos melalui jalan merbahaya itu semakin meningkat kerana peningkatan keperluan mengambil khidmat pengiring bersenjata. Sehinggalah tiba nya zaman kebangkitan Mongol.

Semasa era pemerintahan Genghis Khan, sebahagian besar rangkaian dikawal dengan ketat, ia berikutan penaklvk Mongol mempunyai kepentingan besar dalam membataskan sistem perdagangan bebas dan membolehkan bajet ketenteraannya bertambah sebanyak mungkin.

Genghis Khan mula mengawal bahagian utara Jalan Sutera semasa awal penaklvkan nya, beliau menyebarkan kuasa dan pengaruhnya ke selatan. Dengan memvsnahkan dan mengawal pusat perdagangan bangsa Arab dan Turkik, Mongol dengan mudah menguasai majoriti laluan tersebut.

Di antara kota-kota yang telah dimvsnahkan sepenuhnya oleh pencerobohan Mongol adalah kota Merv di bawah Empayar Parsi Achaemenid, di mana seluruh penduduknya seramai kira-kira 700,000 orang telah dihapuskan pada 1221 oleh Tolui, salah seorang anak lelaki Genghis.

Sejarawan Parsi, Juvayni menggambarkan penaklvkan kota itu dengan frasa berikut:

“Ramai orang terbvnuh menjelang waktu malam sehingga gunung-ganang menjadi bukit-bukit, dan dataran itu dibanjiri dengan d4rah para pahlawan.”

Walau bagaimanapun, selepas tempoh penaklvkan yang penuh berd4rah itu, sempadan Empayar Mongol akhirnya telah dikukuhkan dan proses peluasan wilayah nya dihentikan.

Apabila Genghis Khan meninggal pada tahun 1227, dia mewariskan sebuah empayar yang luas terbentang dari Semenanjung Korea ke Poland, dan dari utara Russia ke Afghanistan dan sebahagian Parsi, bahkan menawan hampir keseluruhan Jalan Sutera.

Itu adalah yang kali pertama dan kali terakhir di mana hampir keseluruhan laluan itu berada di bawah satu kuasa empayar tunggal, yang terbentang lebih dari sejauh 4,350 batu (7,000 kilometer).

Apa yang menyusul seterusnya adalah satu tempoh yang dikenali dalam sejarah sebagai Zaman Pax Mongolica. Hubungan perdamaian relatif dimulakan di Eurasia sebagai salah satu kesan langsung dari kempen ketenteraan dan kekuasaan politik Mongol, yang membolehkan laluan perdagangan itu kembali berfungsi seperti di zaman kegemilangannya sebelum itu.

Pembukaan semula laluan ini menandakan zaman kegemilangan Jalan Sutera bermula lagi untuk kali ketiga, di mana untuk kali pertama ia berlaku semasa zaman Dinasti Han dan kali kedua bermula pada zaman Dinasti Tang semasa abad ke-7.

Selama dua tempoh sebelumnya, sutera merupakan bahan eksport yang paling utama, faktor ini lah yang mempengaruhi laluan itu mendapat namanya, tetapi Mongol turut membawa beberapa barangan lain yang mendapat permintaan yang tinggi dari Eropah.

Di antaranya ialah mutiara, permata, rempah ratus, logam berkualiti tinggi, ubat-ubatan, seramik, permaidani, pelbagai fabrik, dan perabot kayu.

Walaupun perdagangan adalah fungsi utama Jalan Sutera, ia turut memiliki peranan yang kuat dalam mengekalkan kawalan ke atas Empayar Mongol yang sangat luas.

Untuk menjaga aliran maklumat supaya sentiasa sampai kepada pihak intelejen Mongol sekaligus menjaga perjalanan barang dagangan, Mongol telah membina sejumlah besar karavanserai, sejenis pusat penginapan/persinggahan di pinggir jalan yang di taja oleh kerajaan, ia turut dibekalkan pondok kawalan keselamatan dan jambatan.

Mungkin kita boleh samakan sistem karavanserai dengan sistem Rehat & Rawat (RnR) di sepanjang lebuhraya moden Malaysia.

Memandangkan Mongol yang kuat menjadi pemerintah, Jalan Sutera tentulah menjadi laluan yang selamat untuk perjalanan pedagang. Perdagangan berkembang pesat, menambahkan lagi kekayaan para pewaris Genghis Khan yang telah membahagi empayar besar itu kepada empat pemerintahan yang berbeza – Dinasti Yuan, Golden Horde, Chagatai Khanate dan Ilkhanate.

Sukar dipercayai, namun, laluan itu didakwa menjadi laluan yang sangat terjamin keselamatannya sehingga satu sumber mendakwa seorang gadis yang sarat dengan perhiasan emas boleh melaluinya dan pulang tidak sebarang ancaman.

Pokok-pokok yang merendang telah ditanam dengan begitu banyak di sepanjang jalan untuk melindungi para pedagang dari kehangatan cahaya matahari. Ini menunjukkan betapa makmurnya keadaan pada waktu itu memandangkan keselesaan para pengembara sebenarnya bukanlah keperluan utama mereka semasa pemerintahan Mongolia.

Disaat beberapa kota, seperti Merv, Baghdad dan banyak lagi kota diratakan dan mvsnah sepenuhnya hingga tidak pernah lagi mampu bangkit ke zaman kegemilangan mereka dahulu, kota-kota seperti Samarkand di Uzbekistan moden telah dibangunkan semula, sekali lagi menjadi pusat perdagangan utama di wilayah mereka.

Selain daripada barangan, wang, dan maklumat yang menjadi pengguna utama laluan di sepanjang Jalan Sutera, arus kemasukan orang Eropah yang bersifat ingin tahu juga meningkat.

Malahan, ketika abad ke-14 lah zaman di mana pengembara dan penulis kronikel sejarah terkenal seperti Marco Polo pernah mengembara melalui Jalan Sutera hingga berjaya memasuki pusat pentadbiran utama Empayar Mongol.

Pertukaran budaya yang berlaku seiring dengan perdagangan mencipta satu bab yang baru dalam sejarah – sesuatu yang akan membantu ketamadunan yang berbeza di sisi yang berlainan dari benua Eurasia untuk memperkenalkan diri masing-masing melalui perbezaan kebudayaan, dan bukan lagi melalui peper4ngan, namun semua itu hanya bertahan sementara sahaja.

Dan dari zaman Pax Mongolica bermulanya kebudayaan-kebudayaan yang baharu membentuk pelbagai jenis suku kaum yang wujud bertebaran hasil asimilasi antara Mongol dengan Turkik, Parsi, India, China dan lain-lain lagi. Hari ini mereka semua ini boleh ditemui di kawasan Turkestan terutamanya di Uzbekistan dan Kazakhstan.


Hospital Mental Yang Meragut 60,000 Nyawa

Saban tahun, Mei disambut sebagai Bulan Kesedaran Kesihatan Mental. Kalau di Amerika, ia dirai pada tahun ini dengan tema ‘Back to Basics’. Andai difahami, ia seakan selari dengan tema Aidilfitri yang menganjurkan kita untuk ‘kembali ke fitrah’.

Selalunya, fitrah dalam konteks ini menuding kepada fitrah beragama. Kalau dipakaikan pada Islam, ia bermaksud ‘menyerah diri kepada Maha Esa’. Atau, beribadah mudah kata. Andai diambil sudut harfiah pula, ‘Islam’ akrab dengan makna ‘sejahtera’. Ikutkan, memang itu pun kata dasarnya – salaam.

Ini sekali gus menuding bahawa fitrah Islam amat menjaga kesejahteraan; jasmani dan rohani, fizikal dan mental. Justeru, umat amat diseru supaya cakna dan ambil tahu tentangnya. Tahu bagaimana mahu mengendali baik sebagai pesakit mahupun penjaga.

Seruan begini cukup penting. Terutama jika kita pertimbangkan posisi isu kesihatan – mental khususnya – sepanjang sejarah. Berbanding hari ini, tanggapan dan rawatan terhadap pesakit mental zaman dahulukala amat bermasalah.

Antara stigma yang dikenakan termasuklah dirasuki syaitan, hukuman tuhan, hilang imbangan badan, dan lemah kerohanian. Rawatannya pula merangkumi lobotomi (tebuk tengkorak untuk potong satu saraf pada otak), direndam sampai nyaris lemas, diputar badan sampai muntah, dan direnjat elektrik sampai mereng atau mati (Malcolm & Blumer, 2016).

Tidak dinafikan, beberapa stigma masih lagi kuat pada hari ini. Tetapi setidaknya, bentuk rawatan kini lebih sejahtera dan beretika. Sampaikan tiada lagi insiden kematian massa, seperti yang pernah berlaku di Brazil pada kurun lalu.

Masa itu (sekitar 1903), sebuah hospital mental dibangunkan di daerah Barbacena – berjarak 278 km di utara Rio de Janeiro. Ia dikenali sebagai Hospital Colônia. Tujuan asalnya memang untuk merawat pesakit mental.

Tetapi lama-kelamaan, ia mula dijadikan tempat membuang ‘sampah masyarakat’. Ini termasuklah pemabuk, penghidap sifilis, penghidap sawan (epilepsi), orang kelainan upaya, anti-sosial, pelacur, homoseksual, mangsa seksual, ibu tunggal, isteri yang dibuang oleh suami curang, pembantah kerajaan, penjenayah politik, dan sebagainya.

Memang pada masa itu, kefahaman tentang masalah mental masih jauh terkebelakang. Justeru boleh kata, tiada kriteria khas pun untuk seseorang dimasukkan ke Hospital Colônia. Asalkan individu itu tidak lagi diingini, keluarga atau wakil kerajaan boleh sahaja sumbat mereka ke sana.

Ikutkan, kapasiti sebenar hospital itu cuma 200 orang. Tapi kerajaan peduli apa. Selagi boleh muat, selagi itu disumbat. Sampai pernah bersesak 5,000 orang sekali gus (May, 2022). Bila ruang tidur tidak cukup, pihak pentadbir membuang habis kesemua katil. Lalu, mereka disuruh untuk tidur sahaja atas lantai – berhimpit-himpit tanpa ruang untuk bergolek-golek. Keadaan begitu bukan setakat tidak selesa, sampai membawa kepada mati sesak nafas pun ada.

Lagipun, bukan ruang tidur sahaja yang bermasalah. Bekalan makanan, minuman, dan bahkan pakaian pun kurang. Jadi, semacam perkara biasa untuk tahanan-tahanan di sana menghabiskan seharian suntuk tanpa seurat benang.

Keadaan ini ikutkan sangat ironi. Lebih-lebih lagi jika kita baca betapa mereka dikerah tenaganya – untuk membina jalan, menjaga tanaman, dan menjahit pakaian. Iya, mereka disuruh menjahit pakaian. Tetapi mereka sendiri tiada pakaian.

Tanpa pakaian, makanan, ruang, dan jagaan asas, kehidupan di Hospital Colônia memang daif sehabis daif. Sampai mahu buang hajat besar dan kecil pun terpaksa merata-rata. Gangguan seksual pula usaha kata. Kes kehamilan memang perkara biasa. Bahkan, ada ibu yang sanggup sapu najis pada perut supaya kandungannya tidak diapa-apakan; dibelasah, misalnya.

Dengan suasana hidup sebegitu, Hospital Colônia seakan hilang fungsi sebagai hospital. Lalu, diganti oleh kem tahanan, ghetto, gulag – namakanlah apa saja. Memang sesuai.

Tambah pula rawatan dan jagaan di sana serba ala kadar. Bayangkan, berdekad-dekad sejak dibangunkan, hospital itu tidak mempunyai doktor dan jururawat bertauliah pun. Sekadar diselia oleh warden dan jaga.

Sebab itu kata, nama sahaja hospital mental. Tapi lihat gaya, amat jauh berbeza dengan hospital mental yang kita kenali hari ini. Selain beri ubat-ubatan, Hospital Colônia lazim membuat lobotomi, merenjat dengan elektrik, dan mandikan tahanan dengan air sejuk beku. Semua kaedah itu memang normal pada masa itu.

Cuma tanpa pengawasan dan penjagaan susulan, ia boleh membawa kepada kematian. Justeru tahanan-tahanan di Hospital Colônia bukan setakat mati kebulur, hipotermia, dan penyakit lain. Ramai juga mati akibat pembedahan dan direnjat.

Dianggarkan, jumlah kematian di sana mencecah 60,000 orang. Sangat ramai… sampai kubur di sebelah pun tidak cukup. Bayangkan, ada kubur betul-betul di sebelah hospital. Memang mencurigakan habis. Cuma soalnya, apabila kubur dah tak cukup tempat, ke mana pula mayat-mayat lain disumbat?

Menerusi persoalan inilah, terbongkar satu lagi jenayah Hospital Colônia. Dengan purata 16 kematian sehari, memang tak keterlaluan untuk kata yang hospital itu umpama kilang mayat. Iya, mayat sebagai ‘produk’. Hospital adalah kilang. Sambil kolej-kolej perubatan di kawasan berhampiran pula adalah peraih.

Menurut pendedahan yang dibuat oleh Daniela Arbex (wartawan dari akhbar Tribuna de Minas), Hospital Colônia telah menjual sebanyak 1,853 mayat pada tempoh 1969-1980. Semua itu dihantar ke 17 buah kolej, dengan harga setiap satu adalah sekitar 50 cruzeiro (Sunnubian, nd). Kalau dijumlahkan kesemua jualan, nilainya mencecah $250,000 (RM1 juta). Senang-senang saja buat duit, jaga pesakit tidak.

Sebab itu bermula tahun 1979, bila wartawan dibenarkan mengakses secara lebih meluas, habis segala kebobrokan Hospital Colônia dibongkarkan kepada awam. Bermula dari kunjungan doktor psikiatri dari Itali bernama Franco Basaglia, kepada jurnalis Iran Firmino dan sinematorafer Helvecio Ratton, sampailah wartawan Daniela Arbex.

Semua pun mendedahkan mengikut kapasiti masing-masing; buat makalah, liputan berita, dan dokumentari kesedaran. Sampai akhirnya pada tahun 1980, hospital itu ditutup. Sebahagian bangunannya pula diubah menjadi muzium, bernama Museu da Loucura (Muzium Gila).

Beberapa individu yang masih hidup diberikan pampasan, lalu dipindahkan ke kediaman yang lebih menenteramkan. Ikutkan, memang susah sebenarnya untuk mereka mulakan lembaran baru. Trauma dan rutin lama terlalu membekas. Sampai mereka tidak biasa makan ikut suka, mandi bila mahu, pilih pakaian yang disukai, dan miliki barang peribadi (Gortazar, 2021). Bahkan, ada yang sampai ‘hilang suara’ sebab tidak bercakap selama 50 tahun – satu mekanisme pertahanan diri sepanjang hidup di Hospital Colônia, sebuah hospital mental yang serba gagal.

RUJUKAN

Gortazar, Naira Galarraga. (2021, 9 September). Barbacena: The Brazilian ‘city of madmen’ that claimed 60,000 lives. Elpais.

Malcolm, Lynne & Blumer, Clare. (2016, 2 August). Madness and insanity: A history of mental illness from evil spirits to modern medicine. ABC News.

May, Ines. (2022, 31 March). The Brazilian Holocaust That Killed 60,000 People. History of Yesterday.

Sunnubian. (nd). The Brazilian Holocaust. African America.


Apakah Punca Runtuhnya Tamadun Para Firaun?

Apabila kita bercakap tentang sejarah kegemilangan tamadun manusia pada zaman purba, sudah tentu Tamadun Mesir Purba tidak akan terlepas daripada dijadikan topik perbincangan. Mana tidaknya, tamadun ini dianggap sebagai antara tamadun yang terhebat dan berpengaruh pernah wujud dalam lembaran sejarah peradaban manusia. Hal ini terbukti apabila tamadun ini mampu untuk teguh berdiri selama lebih 3,000 tahun, kira-kira dari sekitar tahun 3100 BC sehinggalah tahun 30 BC.

Selain itu, tamadun ini juga telah meninggalkan banyak monumen hebat seperti Piramid Firaun Khufu di Giza dan Kuil-kuil seperti kuil binaan Firaun Hatshepsut di Deir el-Bahri yang masih lagi bertahan sehingga ke hari ini. Namun demikian, umum mengetahui bahawa setiap tamadun atau mana-mana empayar sekalipun sudah tentu akan mengalami fasa-fasa kejatuhan yang membawa kepada kehancurannya, begitu juga dengan Tamadun Mesir Purba. Oleh yang demikian penulis menjemput pembaca sekalian untuk membaca artikel ini bagi memahami apakah punca-punca yang menyumbang kepada keruntuhan Tamadun Mesir Purba.

Terlebih dahulu, sebelum kita meneliti punca-punca yang menyebakan Tamadun Mesir Purba runtuh, kita perlu maklum satu perkara yang agak penting apabila berbicara soal keruntuhan Tamadun Mesir Purba. Menurut seorang pakar sejarah Mesir Purba iaitu Dr Aidan Dodson, beliau telah menyatakan bahawa persoalan kepada bagaimana Tamadun Mesir Purba runtuh adalah satu perkara agak sukar untuk dijawab disebabkan tiada persetujuan yang tuntas berkenaan bagaimana Tamadun Mesir Purba boleh runtuh. Hal ini demikian kerana, terdapat beberapa pendapat kepada solusi bagaimana tamadun ini runtuh. Antara yang diajukan oleh Dr Aidan Dodson adalah, adakah keruntuhan bagi Tamadun ini terjadi sebaik sahaja Mesir Purba tidak lagi diperintah oleh Firaun yang berdarah Mesir asli?

Dalam hal ini, kita boleh mengambil peristiwa Firaun Nectanebo II yang melarikan diri daripada Mesir pada tahun 342 SM sebagai jawapannya. Namun setelah Nectanebo II pergi, datang pula Artaxerxes yang menabalkan dirinya sebagai Firaun Mesir yang baru. Antara pendapat lain menurut Dr. Aidan Dodson adalah, adakah tamadun Mesir Purba runtuh apabila ianya diserap masuk menjadi sebahagian daripada wilayah Empayar Rom pada 30 SM? Mungkin pendapat ini boleh diterima ramai memandangkan institusi kefiraunan turut terkubur sekali pada waktu itu ekoran tindakan Firaun Cleopatra yang membunuh dirinya dengan membiarkan dua ekor ular mematuk dirinya.

Oleh kerana tiadanya satu jawapan atau satu persetujuan yang tuntas berkenaan bagaimana Tamadun Mesir Purba boleh runtuh, makanya di dalam artikel ini penulis tidak akan fokus untuk mencari satu jawapan yang tuntas bagi menjawab persoalan bagaimana Tamadun ini boleh pupus. Sebaliknya, penulis akan membawa pembaca untuk melihat peristiwa keruntuhan tamadun ini daripada skop yang lebih luas iaitu dengan meneliti dan mengenalpasti punca-punca yang menyumbang kepada keruntuhan peradaban hebat ini.

Antara faktor yang menyumbang kepada keruntuhan Tamadun Mesir Purba adalah kegagalan mereka dalam mengejar kemajuan dengan membangunkan teknologi ketenteraan selari dengan peredaran zaman. Hal ini demikian kerana, Tamadun Mesir Purba tidak mempunyai sumber semula jadi yang diperlukan bagi memajukan teknologi persenjataan mereka. Hal ini dibuktikan apabila empayar-empayar lain yang berada di sekeliling mereka sudah mampu memajukan persenjataan mereka dengan menggunakan bahan yang lebih kuat dan berkesan.

Contohnya, Empayar Hittite yang merupakan musuh ketat bagi Mesir sudah mampu menghasilkan senjata mereka menggunakan besi sementara Mesir masih lagi menggunakan tembaga. Oleh itu, Mesir terdedah kepada ancaman tentera musuh yang jauh lebih kuat berikutan senjata mereka yang lebih maju dan berkesan. Jelaslah bahawa, kegagalan dalam membangunkan teknologi ketenteraan selari dengan peredaran zaman merupakan antara faktor yang menyumbang kepada keruntuhan Tamadun Mesir Purba.

Selain itu, perpecahan politik juga merupakan antara faktor penyumbang kepada keruntuhan Tamadun Mesir Purba. Hal ini demikian kerana, setelah kemangkatan Firaun Ramesses XI atau secara tepatnya bermula dari tahun 1070 SM dan kehadapan, Mesir telah berpecah kepada dua kerajaan. Kerajaan pertama berpusat di bahagian utara yang diperintah oleh Firaun, Manakala kerjaan kedua berada di bahagian selatan yang diperintah oleh seorang agamawan yang berpusat di Thebes.

Kononya, agamawan ini menumpahkan taat setianya kepada Firaun padahal mereka berdua merupakan penguasa berasingan yang memerintah kawasan yang tersendiri. Hasilnya, perpecahan Mesir kepada dua ini telah menyebabkan ketiadaan perpaduan yang kukuh sekaligus membuka jalan dan peluang bagi empayar lain untuk menyerang dan menakluk wilayah Mesir.

Hal ini dibuktikan apabila Mesir mula diserang dari arah barat oleh orang-orang Libya yang mana mereka kemudiannya menguasai Mesir selama 200 tahun. Sudah jelaslah bahawa, perpecahan politik juga merupakan antara faktor penyumbang kepada keruntuhan Tamadun Mesir Purba.

Siapa sangka bahawa faktor semulajadi seperti perubahan cuaca dan iklim yang tidak menentu juga memainkan peranannya sebagai faktor yang menyebabkan runtuhnya Tamadun Mesir Purba. Hal ini demikian kerana, perubahan cuaca yang tak menentu telah mempengaruhi perubahan paras air Sungai Nil yang seterusnya meningkat dengan mendadak sekaligus menyebabkan banjir lalu memusnahkan tanaman-tanaman yang berada di sekitar itu.

Selain itu, perubahan suhu yang tidak menentu juga telah menjejaskan hasil pengeluaran tanaman. Gabungan kedua-dua faktor ini mencetuskan krisis makanan yang meluas sehingga mengakibatkan ratusan ribu rakyat Mesir mati akibat dehidrasi dan kebuluran. Tegaslah Faktor semulajadi seperti perubahan cuaca dan iklim yang tidak menentu juga memainkan peranannya sebagai antara faktor yang menyebabkan runtuhnya Tamadun Mesir Purba.

Konklusinya, sudah nyata bahawa faktor-faktor seperti perpecahan politik, kegagalan dalam mengejar kemajuan dan perubahan iklim adalah antara faktor-faktor yang menyebabkan runtuhnya peradaban hebat ini. Jika diperhatikan, faktor-faktor ini juga sedang berlaku pada era moden kini dan terpulang kapada kita pula sama ada ingin mengatasinya atau membiarkan ianya terus berlaku. Justeru, adalah suatu tanggungjawab bagi kita semua untuk mengambil iktibar daripada sejarah keruntuhan Mesir Purba untuk mengelakkan perkara yang sama kembali berulang kepada kita. Menepati mutiara kata George Santayana menerusi bukunya The Life Of Reason, “Those who cannot remember the past are condemned to repeat it.”

RUJUKAN:

Kuiper, K. (2011). Ancient egypt: From prehistory to the islamic conquest. Britannica Educational Pub. in association with Rosen Educational Services.

Dodson, D. A. (2011, February 17). History – ancient history in depth: Egypt: The end of a civilisation. BBC.

The Fall of Ancient egypt. (n.d.). Retrieved from https://www.ancient-egypt-online.com/fall-of-ancient-egypt.html

Artikel dikirimkan oleh Fakhry Harraz untuk The Patriots.


The Great Battle Ansi: Apabila Benteng Negara Dan Maruah Bangsa Dipertaruhkan

The Great Battle merupakan sebuah filem terbitan Next Entertainment World merupakan salah satu filem Korea pecah panggung (box-office) yang bersaing dengan filem tempatan lainnya seperti Fengshui. Filem yang diarahkan oleh Kim Kwang Sik ini berjaya menaikkan semangat jatidiri perjuangan bangsa Korea untuk mengenang kembali pengorbanan para leluhur mereka yang bermatian-matian mempertahankan tanah tercinta, bumi Goguryeo daripada serangan penaklukan Kaisar China dari Dinasti Tang.

Kisah yang diangkat kembali daripada sejarah sebenar yang pernah berlaku pada suatu masa dahulu boleh dikatakan salah satu rakaman kejayaan sejarah bangsa Goguryeo menghalau kuasa penjajah dari dunia luar yang berusaha untuk menghapuskan kedaulatan mereka sepertimana kejayaan laksamana Yi Sun-Shin yang memimpin armada Joseon menghalau armada besar dari Jepun. Kisah laksamana Yi Sun-Shin diangkat pula sebelum ini di dalam sebuah filem yang bertajuk The Admiral: Roaring Currents, yang mana filem ini mencatatkan dalam sejarah Korea moden sebagai filem yang tertinggi kutipannya di negara tersebut.

Artikel berkenaan pertempuran Myeongyang pimpinan laksamana Yi Sun-Shin:

1. https://www.google.co.id/amp/s/www.thepatriots.asia/pertempuran-myeongnyang-keajaiban-12-kapal-korea-mengalahkan-333-kapal-jepun/amp/

2. https://www.google.co.id/amp/s/www.thepatriots.asia/pertempuran-myeongnyang-strategi-perang-menggunakan-arus-aliran-laut/amp/

Pada penulisan sebelum ini, kita sudah membedah dan menerangkan tentang siapakah sosok pemimpin Yi Sun-Shin ini, kejayaannya dan lain-lain lagi, jadi bagaimanakah pada kali ini kita membedah serba sedikit tentang sejarah panglima Yang Manchun dalam mempertahankan benteng Ansi dalam filem The Great Battle ini? Mari kita mulakan…

Kisah bersejarah ini dicatatkan di dalam Samsuk Sagi (sumber sejarah Korea paling lama) oleh penulis sejarah Kim Pusik.

Konflik peperangan antara dua buah negara besar ini bermula apabila pada tahun 642 M, Raja Yeongnu (salah seorang raja daripada tiga kerajaan di Goguryeo) ingin menyingkirkan posisi Yeon Gaesomun (Gabenor Utara Goguryeo yang berpengaruh) kerana baginda menganggap Yeon sebagai pengkhianat pada dirinya. Ahli politik dan bangsawan yang bersekutu dalam komplotan baginda untuk menyingkirkan Yeon diundang ke kediaman Yeon, lalu mereka semua dibunuh tanpa belas ihsan (dilaporkan seramai 180 orang bangsawan dibunuh dalam tragedi ini).

Rancangan baginda terbongkar, lalu Yeon mengambil kesempatannya ini mempimpin pasukan besar menyerang istana Raja Yeongnu yang berpusat di kota Pyongyang. Setelah raja dibunuh, maka Yeon mengangkat anak saudara baginda, Raja Bojang untuk menaiki takhta. Yeon hanya menggunakan Raja Bojang sebagai bonekanya sahaja, raja yang bertakhta tanpa kekuasaan dan beliau memakai gelaran Mangnichi. Keseluruhan tanah Goguryeo yang dibawah jajahan Raja Bojang dipegang secara langsung oleh panglima Yeon kecuali satu daerah yang dipimpin oleh panglima Yang Manchun, daerah Ansi. Yang Manchun menolak pertabalan Raja Bojang dan beliau tahu yang memegang tampuk pemerintahan yang sebenarnya adalah panglima Yeon. Akibat penolakan Yang Manchun mengiktiraf pemerintahan Raja Bajong dan kekuasaan de facto Yeon, maka Yang Manchun dianggap pengkhianat kepada negara.

Konflik dalaman yang tidak diselesaikan ini ditambah pula dengan konflik daripada luaran apabila Kaisar Dinasti Tang, Taizong memimpin angkatan perang yang besar untuk menakluk kerajaan Goguryeo yang mempunyai tanah jajahan yang luas daripada dua buah kerajaan yang lain (Baekje dan Silla).

Untuk pengetahuan tambahan pembaca, Kaisar Taizong merupakan bakal suami kepada Permaisuri Wu Zetian. Pada waktu ini, posisi Wu Zetian hanyalah sebagai gundik diraja.

Untuk artikel berkenaan Wu Zetian, pembaca boleh membacanya di: https://www.google.co.id/amp/s/www.thepatriots.asia/pemerintah-wanita-pertama-dan-terakhir-empayar-china/amp/

Sebab utama Kaisar Taizong ingin menyerang Goguryeo adalah kerana baginda ingin menghukum para pengkhianat seperti Yeon Gaesomun yang bertindak berani menggulingkan dan membunuh Raja Yeongnu. Atas sebab kekuasaan seluruh kerajaan Goguryeo dipegang di dalam tangan panglima Yeon, Kaisar Taizong ingin menyelesaikan konflik ini dengan cara berdiplomasi dahulu. Tetapi politik diplomasi yang ingin dijalankan oleh Kaisar Taizong ditolak mentah-mentah oleh panglima Yeon, barulah baginda menyusun pasukan tenteranya untuk menggulingkan pemerintahan Yeon.

Pada tahun 644 musim gugur, Kaisar Taizong mempersiapkan angkatan tentera besarnya untuk melakukan penaklukan besar-besaran ke atas kerajaan Goguryeo.

Pada peringkat awal penyerangan, musim panas April 645 M, kaisar Taizong menghantar angkatan perang pertama yang dipimpin oleh Jeneral Li-Shinji membawa 60,000 tentera Tang, 3,000 tentera sukarelawan dari wilayah Changan dan Luoyang, 40,000 tentera upahan, belayar bersama 500 kapal perang dari Yincheng (Chaoyang) dan selamat sampai ke kawasan jajahan Goguryeo pada tanggal 1 Mei.

Perang Tang-Goguryeo bermula pada tanggal 16 Mei apabila Jeneral Li-Shinji menyerang lalu menawan benteng Gaimou (Kaemo). Setelah 11 hari pengepungan dan penyerangan tanpa henti, maka benteng pertama kerajaan Goguryeo, Gaimou jatuh ke tangan Dinasti Tang. Seramai 20,000 tawanan perang dan 6 juta liter gandum dirampas dalam penaklukan pertama ini. Berita kejayaan Jeneral Li-Shinji menaikkan semangat pasukan Tang untuk menuju ke benteng seterusnya.

Pasukan penakluk ini pun meneruskan perjalanan mereka ke benteng Liaodong (Ryotong). Setelah panglima Yeon mendengar khabar buruk tentang kejatuhan benteng Gaimou ke tangan pasukan Tang, maka beliau pun menghantar pasukan bantuan seramai 40,000 orang untuk mempertahankan benteng Liaodong. Tetapi pada tanggal 7 Jun 645 M, pasukan bantuan Goguryeo ini berjaya dikalahkan oleh Jenerel Li-Shinji, tetapi benteng Liaodong belum berhasil ditaklukkan lagi.

Berita kemenangan kedua kalinya pasukan Tang mengalahkan pasukan Goguryeo menaikkan semangat Kaisar Taizong untuk turut sama terjun ke medan perang ini. Maka setelah beberapa hari kemudian, pasukan utama kaisar yang dianggotai oleh pasukan berkuda dan pasukan elit diraja tiba ke Goguryeo lalu bergabung dengan pasukan Jeneral Li-Shinji dalam kempen penaklukan benteng Liaodong

Pada tanggal 16 Jun, benteng Liaodong secara rasminya ditaklukkan oleh Kaisar Taizong dengan bantuan kelengkapan perang benteng yang berfungsi untuk menghancurkan dan memanjat benteng Liaodong. Kemenangan kedua dalam menawan benteng penting kerajaan Goguryeo melemahkan semangat pasukan Goguryeo lainnya yang sedang berada di benteng Baiyan (Paekam).

Dua benteng kuat yang jatuh dengan mudah ke tangan pasukan Tang menyebabkan panglima yang menguasai benteng Baiyan menyerahkan kota tersebut kepada Kaisar Taizong tanpa sebarang tentangan dengan syarat harta benda tidak dijarah dan penduduknya tidak dibunuh. Maka pada tanggal 27 Jun, kunci kota Baiyan diserahkan kepada Kaisar Taizong, lalu baginda pun mengotakan janjinya untuk tidak menjarah ataupun membunuh penduduknya.

Setelah kejatuhan tiga benteng utama iaitu Gaimou, Liaodong dan Baiyan, maka Kaisar Taizong meneruskan perjalanan bersama pasukannya menuju ke ibukota kerajaan Goguryeo, Pyongyang.

Tetapi sebelum menuju ke ibukota tersebut, pasukan Tang harus menawan satu lagi benteng penting Goguryeo iaitu benteng Ansisong (Anshiceng). Benteng Ansi merupakan benteng terpenting kerana ianya merupakan jalur utama bantuan untuk ibukota Pyongyang. Para penasihat Kaisar Taizong mengingatkan baginda bahawasanya penaklukan Ansi merupakan ‘sine qua non’ dan dengan jatuhnya benteng Ansi, maka segala pertahanan juga bantuan ke ibukota Pyongyang dihapuskan keseluruhannya.

Panglima Yeon yang menyedari betapa pentingnya benteng Ansi kepada pertahanan ibukota Pyongyang segera menghantar pasukan bantuannya ke sana.

Dituduh Derhaka Bertukar Penyelamat Bangsa

Pada tanggal 18 Julai 645 M, pasukan Tang pimpinan Kaisar Taizong tiba di ke Ansi dan berkhemah di luar benteng tersebut.

Pasukan bantuan seramai 150,000 orang dari Goguryeo yang dihantar oleh panglima Yeon dalam perjalanan ke benteng Ansi diserang oleh pasukan Tang pimpinan Jeneral Li-Shinji seramai 15,000 orang dalam pertempuran Chup’il Hill (Chup’ilsan). Pada 20 Jun, kesemua pasukan Goguryeo dikalahkan olah pasukan Tang dan ini membuatkan benteng Ansi hanya dipertahankan oleh pasukan tentera sedia ada yang terlalu sedikit.

Kekuatan pasukan penyerang Dinasti Tang pada ketika ini adalah seramai 250,000 orang dilengkapi senjata penuh berbanding pasukan pertahanan Ansi yang seramai 30,000 orang sahaja, bahkan kekurangan kelengkapan bersenjata.

Tatkala benteng lain yang lebih lengkap bersenjata ditawan ataupun diserahkan kepada Kaisar Taizong, tetapi panglima Yang Manchun tetap dengan pendiriannya tidak akan melarikan diri mahupun menyerahkan benteng Ansi dengan begitu sahaja. Beliau mula mengatur langkah dengan memperkuatkan benteng Ansi, mengetatkan setiap pintu keluar masuk kota Ansi dan mempersiapkan pelbagai perangkap di atas benteng.

Kekebalan benteng Ansi dan kecerdikan panglima Yang Manchun dalam menghalang pasukan Tang mengambil alih benteng tersebut membuatkan Kaisar Taizong mengerahkan pasukannya untuk menyerang benteng tersebut sebanyak enam hingga tujuh kali sehari.

Penyerangan pasukan Tang menggunakan senjata pelontar batu Hudun Pao (catapult), menara benteng, mangonel dan senjata pemecah benteng (battering ram), menjadikan peperangan ini lebih menguntungkan di pihak pasukan Tang. Tetapi setiap kali serangan yang dilancarkan oleh Kaisar Taizong tetap dipatahkan secara tenang oleh Yang Manchun.

Perseteruan diantara Kaisar Taizong dan Yang Manchun makin sampai ke kemuncak apabila Kaisar Taizong mengatur strategi berikutnya, iaitu membina sebuah benteng bukit yang ditimbun menggunakan tanah, tepat menghadap ke jantung benteng Ansi dan dari atas benteng ini, pasukan tentera Dinasti Tang dapat melihat perkampungan Ansi daripada sebalik benteng.

Pembinaan benteng tanah Kaisar Taizong yang dicadangkan oleh Li Daizong ini mengambil masa hampir dua bulan untuk disiapkan.

Sebelum penyerangan besar-besaran berlaku ke atas benteng Ansi, Kaisar Taizong meletakkan pasukan tentera pimpinan panglima Fu Fuai di atas benteng tanah tersebut. Tatkala pasukan Fu Fuai ingin menyerang, secara tiba-tiba benteng tanah tersebut runtuh menyembah bumi dan membunuh ramai pasukan tentera Tang yang sedang bersiap sedia di atas benteng tanah terbabit.

Panglima Fu Fuai yang cemas melarikan diri daripada kawasan tersebut lalu membuatkan benteng tanah yang runtuh tersebut dihuni oleh sisa pasukan tentera Tang yang terselamat daripada ditimpa runtuhan tanah. Yang Manchu mengambil peluang keemasan ini untuk menyerang sisa pasukan Tang yang masih terpinga-pinga di atas benteng tanah tersebut, lalu menawannya dengan mudah tanpa tentangan.

Sumber mengisahkan yang panglima Fu Fuai dihukum bunuh oleh Kaisar Taizong kerana mengabaikan dan meninggalkan tenteranya tanpa pucuk pimpinan lalu Li Daozong pula diampunkan oleh Kaisar Taizong setelah beliau merayu-rayu meminta keampunan daripada baginda.

Runtuhnya benteng tanah ini, memberikan keuntungan kepada pihak pasukan Ansi untuk menguasai kawasan runtuhan tersebut dan menguasai medan pertempuran. Dengan jatuhnya benteng tanah tersebut ke dalam tangan pasukan pimpinan Yang Manchu, maka Kaisar Taizong yang sangat murka mengerahkan serangan skala besar-besaran ke atas pertahanan pasukan Ansi selama 3 hari 3 malam tanpa henti.

Serangan bertalu-talu dan tanpa rehat tersebut menyebabkan kedua buah pasukan lelah. Pertahanan Ansi yang semakin lemah ditambah pula kehabisan bekalan senjata seperti anak panah dan tentera menyebabkan Yang Manchun semakin berputus asa. Tetapi atas dasar sebagai pemimpin dan melindungi rakyat Ansi, beliau tidak berehat dan turut sama berperang selama tempoh tersebut.

Yang Manchun: Inspirasi Seorang Pemimpin

Semakin hari, kondisi tentera Tang semakin melemah. Segala taktik penyerangan mahupun serbuan dilakukan dengan palbagai senjata masih tidak mampu menawan benteng Ansi. Keadaan semakin parah apabila musim sejuk semakin menghampiri dan i menandakan berita buruk buat Kaisar Taizong. Baginda tahu jikalau dia masih berkeras ingin meneruskan kempen tersebut pasti ianya akan membawa kerugian senjata dan kehilangan ramai lagi pasukannya. Ada beberapa sebab lainnya terjadi pengunduran pasukan Dinasti Tang iaitu:

1. Mengikut sebuah sumber, mata Kaisar Taizong dibutakan dari anak panah yang dilepaskan oleh Yang Manchun pada hari terakhir pertempuran Ansi. Babak ini diambil daripada sumber puisi Chŏnggwan oleh Yi Saek.

2. Dalam sebuah sumber lainnya, dikisahkan setelah pasukan Tang menyerah kalah, panglima Yang Manchun menunduk hormat di hadapan Kaisar Taizong dari atas runtuhan benteng tanah tersebut. Atas dasar hormat dan keberanian panglima Yang Manchu dalam mempertahankan benteng Ansi, maka baginda menghadiahkan kepadanya 100 helai kain sutera sebelum baginda berangkat pulang ke ibukota.

3. Pasukan bantuan pimpinan Jeneral Yeon datang ketika mana pasukan Ansi berperang dengan pasukan Tang selama 3 hari 3 malam tanpa henti.

Maka pada tanggal 13 Oktober 645 M, Kaisar Taizong mengeluarkan perintahnya untuk segera berundur dari medan pertempuran dan kembali ke ibukota Changan, China. Dengan berundurnya pasukan Kaisar Taizong dari Ansi, maka kempen penaklukan Goguryeo tergendala sebentar sementara menunggu berlalunya musim sejuk. Pasukan Dinasti Tang kehilangan seramai 20,000 orang tentera iaitu jumlah yang sangat besar berbanding di pihak pasukan Ansi yang kehilangan hampir 2,000 orang sahaja. Dicatatkan dalam perjalanan pulang, sebahagian pasukan Tang diserang penyakit yang disebabkan musim sejuk dan salji yang tebal untuk ditempuh. Hanya sebahagian pasukan yang selamat tiba di ibukota termasuk Kaisar Taizong.

Kesimpulannya, kemenangan yang diperolehi pasukan Goguryeo pimpinan panglima derhaka Yang Manchun menyelamatkan benteng Ansi dan kedaulatan bangsa Goguryeo pada tahun tersebut. Kisah perjuangan Yang Manchun dan para tenteranya dalam mempertahankan benteng Ansi diingati oleh generasi Korea sehingga ke hari ini sepertimana kisah laksamana Yi Sun-Shin mempertahankan negara daripada armada laut Jepun.

Tambahan, jika anda seorang peminat filem bergenre sejarah, perang dan aksi jangan melepaskan peluang menonton filem The Great Battle (2018) ini. Dari mula sampai akhir penonton akan disajikan dengan babak peperangan demi peperangan juga diselitkan pelbagai bentuk strategi pertempuran pasca Perang Tang-Goguryeo 645 M.

Sumber rujukan:

1. The Great Battle (2018).

2. Historical Memories of Koguryŏ in Koryŏ and Chosŏn Korea.

3. Siege Weapons of the Far East (1): AD 612–1300
oleh Stephen Turnbull.

4. Tang Taizong In Korea: The Siege Of Ansi oleh Tineke D’Haeseleer.

5. Medieval Chinese Warfare oleh David Graff.

6. The Poetics of Sovereignty: On Emperor Taizong of the Tang Dynasty oleh Jack Wei Chen.


Pertempuran Yarmuk: Rom Tumbang Di Kaki Umat Islam

Pertempuran Yarmuk yang berlaku pada pertengahan bulan Ogos tahun 636 Masihi harus diingati sebagai salah satu daripada pertempuran dalam sejarah Islam yang saya kira salah satu pertempuran yang harus diingati oleh kita semua. Ianya adalah salah satu daripada pertempuran yang terdapat dalam kempen penaklukan Islam ke atas wilayah Byzantine.

Untuk rekod, ketika penaklukan ini berlaku, dan kemenangan tentera Islam, ianya adalah berkat daripada perang panjang yang berlaku antara Empayar Rom Byzantine dan juga Empayar Parsi Sassanid yang berlaku selama lebih daripada 25 tahun. Perang panjang inilah yang membuatkan kedua-dua ketumbukan askar Byzantine dan Parsi mengalami keletihan dan mendedahkan mereka kepada penaklukan Islam pada masa yang akan datang tanpa mereka sendiri mampu mematahkan serangan-serangan yang dipimpin oleh sahabat-sahabat Rasulullah yang menjadi jeneral-jeneral perang yang masyhur dalam sejarah seperti Khalid bin Al-Walid r.a dan juga Abu Ubaidah bin al Jarrah r.a.

Maka salah satu daripada pertempuran yang harus diperhatikan dalam membincangkan tentang penaklukan Empayar Islam ke atas wilayah Rom Byzantine dalam sejarah ialah sudah tentu, Pertempuran Yarmuk yang boleh kita labelkan salah satu daripada pertempuran yang sangat mengasyikkan dan agung dalam sejarah militari. Lokasi pertempuran ini berlaku di sekitar Sungai Yarmuk yang kini menjadi sempadan antara tiga negara iatu Jordan, Syria dan Israel lalu lokasi pertempuran inilah yang dijadikan sebagai nama pertempuran yang sehingga hari ini, masih lagi dikenang sebagai salah seorang pertempuran yang sangat mengasyikkan untuk dikaji.

Serangan tentera Islam ke atas Byzantine pada awalnya bersifat penjarahan, bukannya berdepan secara terus dengan tentera Byzantine. Namun, daripada beberapa buah penjarahan, ia berubah kepada sebuah pertempuran dalam skala besar seperti dalam Pertempuran Ajnadayn dan juga Pertempuran Pella atau juga dikenali sebagai Pertempuran Lumpur. Pertempuran-pertempuran ini kemudiannya membawa kemaraan tentera Islam ke atas wilayah di sekitar Palestine dan Syria.

Dalam waktu yang singkat, seluruh Levant ( Syam) berada di tangan Khalid Al-Walid dan ini membuatkan Heraclius menjadi tidak keruan. Mana boleh dia kehilangan wilayah kesayangannya yang telah memberikannya kekayaan yang tak berbelah bagi.

Penguasa Byzantine ketika itu iatu Maharaja Heraclius (610 – 641) mengirimkan lebih kurang 250, 000 orang tentera berdasarkan sumber Islam. Tetapi sejarawan moden berpendapat bahawa jumlahnya mungkin lebih kurang dalam sekitar 50 hingga 100 ribu orang sahaja. Tentera Byzantine ketika itu dipimpin oleh seorang jeneral perang bernama Mahan daripada Armenia.

Bagaimana pula dengan tentera Islam? Mereka tidak mempunyai banyak tentera. Ketumbukan Byzantine yang maha besar ini terdiri daripada campuran daripada orang Yunani Byzantine sendiri, serta campuran daripada kaum Slavs, Franks, Armenia, Geogrgian dan orang Kristian Arab sendiri. Tentera besar ini telah pun dibahagikan kepada lima bahagian.

Tentera Islam pula sekadar memiliki sekitar 7500 hingga 25 000 orang askar. Walaupun angka sebenar tentera Islam di Yarmuk banyak didebatkan oleh para sejarawan, tetapi hakikat kehebatan mereka tetap tidak dapat dinafikan. Dalam pertempuran ini, memang tentera Islam jauh ketinggalan dari segi angka.

Rancangan daripada Maharaja Heraclius ini diketahui oleh tentera Islam sendiri dan selepas bersidang antara satu sama lain, mereka berpendapat buat waktu sekarang adalah lebih baik dengan berundur daripada tengah dan utara Syiria dan mermfokuskan tentera di sekitar Yarmuk.

Pada awalnya, kedua-dua tentera, baik dari pihak Byzantine atau daripada pihak Islam, masing-masing melakukan perbincangan tetapi semuanya gagal lalu menjurus kepada peperangan. Komander Byzantine, Mahan dari Armenia telah menggariskan tenteranya sekurang-kurangnya sepanjang 12 batu panjangnya. Unit berkuda ini dibahagikan sama banyak antara tenteranya sambil Mahan sendiri meletakkan tentera Arab Kristian berada di bahagian paling hadapan dengan tunggangan kuda dan untanya, sebagai unit sokongan ringan untuk memudahkan pengaturgerakan pasukan ke mana-mana rusuk yang memerlukan bantuan, selain pasukan ini menggunakan senjata dan perisai yang tidak terlalu berat seperti kavaleri utama.

Khalid Al-Walid pula telah membahagikan tenteranya kepada 36 pejalan kaki dan 4 unit berkuda di belakang unit pejalan kaki tentera Islam yang memanjang sehingga 10 batu jauhnya. Unit berkuda tentera Islam adalah suku daripada seluruh pasukan tentera Islam ketika Pertempuran Yarmuk. Di belakang unit berkuda mereka, Khalid bin al Walid r.a menyiapkan sebuah unit simpanan berkuda yang bebas bergerak dan tidak spesifik pada satu lokasi sahaja.

Hari Pertama

Pada hari pertama, pertempuran antara kedua-dua pihak bermula dengan setiap pihak mengirimkan jagoan masing-masing untuk saling bertempur. Dan dalam kebanyakan pertempuran, ianya dimenangi oleh tentera Islam dan antara jagoan wakil tentera Islam yang telah banyak membunuh tentera Byzantine ialah Abdurrahman bin Abu Bakar. Perang yang berlaku pada hari pertama tidak berlaku dalam keadaan kuasa penuh kerana Mahan mahu menguji dan mencari kelemahan tentera Islam.

Ada sebuah kisah yang sangat popular berkaitan dengan Pertempuran Yarmuk ini. Dikatakan pada hari pertama pertempuran, terdapat seorang jeneral perang tentera Byzantine yang telah memeluk Islam. George Theodorius namanya. Dia kemudian bersama dengan tentera Islam, berperang pada hari pertama lalu akhirnya syahid di jalan ALLAH!

Hari Kedua

Mahan merancang untuk melakukan serangan mengejut ke atas tentera Islam sebelum Subuh. Namun Khalid bin al-Walid r.a lebih bijak apabila terlebih awal memasang unit yang ditugaskan untuk berkawal pada waktu malam, bagi menangani sebarang serangan hendap (ambush) daripada pihak musuh. Ini memberi masa untuk tentera Islam menyiapkan dan memperlengkapkan diri demi melakukan serangan balas ke atas serangan mengejut tentera Byzantine.

Di bahagian tengah, tentera Islam berjaya mengekang asakan daripada tentera Byzantine. Tetapi ketika itu, situasi di bahagian sayap kanan tentera Islam mengalami masalah untuk menangani sayap kiri Byzantine yang terdiri daripada kebanyakannya bangsa Slav menyebabkan pejalan kaki di sayap kanan terpaksa berundur. Mujurlah ketika Amru bin al As r.a telah mengarahkan unit berkuda di sayap kanan membantu pasukan pejalan kaki tersebut lalu meneutralisasikan seketika bahagian sayap kanan Islam.

Khalid Al-Walid yang menyedari akan ini lalu telah membawa unit berkuda simpanannya untuk membantu sayap kanan tentera Islam menghadapi sayap kiri tentera Byzantine. Khalid sendiri telah menyusun serangan tiga serangkai yang terdiri daripada satu pasukan pejalan kaki dan dua unit berkuda tentera Islam untuk menyerang sayap kiri tentera Byzantine. Unit berkuda sayap kanan Islam menyerang bahagian utara sayap kiri Byzantine, unit pejalan kaki sayap kanan tentera Islam menyerang bahagian hadapan sayap kiri Byzantine manakala Khalid sendiri bersama dengan unit berkuda simpanannya menyerang bahagian selatan sayap kiri Byzantine. Selepas beberapa ketika, akibat dari bantuan Khalid, maka sayap kiri Byzantine terpaksa berundur selepas diserang dalam tiga serangkai.

Malangnya di sayap kiri tentera Islam pula mengalami masalah menentang sayap kanan Byzantine. Yazid bin Abu Sufyan r.a mengalami masalah menghadapi Panglima Gregory yang ketika itu mengarahkan tenteranya membentuk Formasi Testudo, sejenis formasi pertahanan terkenal yang berasal dari Rom purba yang membuatkan setiap tenteranya membentuk perisai yang bertindak sebagai pelindung dari segenap arah. Yazid cuba untuk memecahkan formasi itu tetapi tidak berjaya. Bahkan terdapat juga tentera-tentera Islam yang lari ke kem mereka kerana dibantai teruk di sayap kiri. Sampai sahaja di kem Islam, mereka berdepan dengan para wanita Islam yang diketuai oleh Hindun binti Utbah yang menghalau semula tentera-tentera Islam yang mahu lari kembali berperang. Antara ucapan-ucapan yang terkenal datang dari mulut Hindi ialah:

“Kalian mahu pergi ke mana? Apakah kalian akan membiarkan kami ditawan oleh pasukan Romawi?”

“Kalian mahu lari ke mana? Kalian melarikan diri dari apa? Apakah dari Allah dan syurga-Nya? Sungguh, Allah melihat apa yang kalian lakukan!”

Ketika Hindun tersempak dengan suaminya Abu Sufyan bin Shakhr (Harb) yang mahu melarikan diri maka Hindun mengejar kuda suaminya sambil berteriak:

“Engkau mahu ke mana, wahai putera Shakhr? Ayuh, kembali lagi ke medan perang! Berjuanglah habis-habisan agar engkau dapat membalas kesalahan masa lalumu, saat engkau begitu tekad untuk menghancurkan Rasulullah.”

Sungguh, setiap semangat dan teriakan daripada Hindun mengembalikan semangat tentera Islam yang mahu berundur. Mereka kembali berpatah balik membantu sahabat-sahabat yang masih gagah bertarung demi memperjuangkan agama ALLAH.

Akhirnya selepas membantu sayap kanan tentera Islam, Khalid bin al-Walid r.a kembali ke sayap kiri tentera Islam yang sedang mengalami masalah.

Di sini, Khalid telah mengarahkan Dhirar bin al Azwar r.a membawa sebahagian tentera berkuda simpanannya lalu menyerang bahagian kiri tengah tentera Byzantine demi mewujudkan lencongan kepada sayap kanan Byzantine yang sedang menyerang sayap kiri tentera Islam. Dengan baki tentera simpanan yang selebihnya, Khalid Al-Walid berjaya menyerang sayap kanan Byzantine sehingga memaksa Byzantine berundur. Salah seorang daripada jeneral perang Byzantine iaitu Dairjan telah terkorban dalam pertempuran ini.

Hari Ketiga

Pertempuran diteruskan dengan tentera Byzantine tidak henti-henti memberikan tentangan pada sayap kanan tentera Islam membuatkan akhirnya sayap kanan tentera Islam terpaksa berundur sekali lagi. Sekali lagi, Khalid bin al-Walid r.a muncul sebagai seorang penyelamat apabila mucul dengan unit berkuda simpanannya dan menyelamatkan keadaan.

Hari Keempat

Mahan, ketua tentera Byzantine mendapati bahawa pelannya semakin mendatangkan hasil lalu meneruskan serangan ke atas sayap kanan tentera Islam berulang kali. Seperti biasa, serangan Byzantine berjaya dan sayap kanan tentera Islam terpaksa berundur sebelum Khalid bin al Walid r.a datang dengan unit berkuda simpanannya. Kali ini, kita dapat melihat bagaimana “manuver flanking” atau serangan merusuk digunakan oleh Khalid bin al-Walid r.a dalam peristiwa ini.

Khalid bin al-Walid telah memecahkan unit berkuda simpannya kepada dua lalu mengarahkan untuk menyerang sayap kiri Byzantine dari arah timur dan barat manakala pejalan kaki tentera Islam menyerang dari bahagian hadapan membuatkan sayap kiri Byzantine terpaksa berundur selepas menerima asakan dari tiga arah sekaligus!

Dalam masa yang sama, tentera Islam di bahagian yang lain juga mengalami masalah apabila Mahan mula mengerahkan unit berkuda berpanahnya lalu menghujani tentera Islam dengan anak panah. Banyak tentera Islam kehilangan mata mereka dalam pertempuran ini termasuklah sahabat Rasulullah dan veteran perang Quraisy sejak dari zaman Jahilliah lagi iaitu Abu Sufyan bin Harb r.a (bapa kepada Muawiyah dan Yazid bin Abu Sufian r.a) sehinggakan hari ini digelar “Hari Kehilangan Mata.”

Pada hari keempat inilah, Ikrimah bin Abu Jahal r.a, seorang panglima tentera Quraisy yang hebat dan unggul sejak zaman jahilliah lagi dan juga sahabat sepermainan Khalid Al-Walid gugur syahid. Tatkala semua rejimen tentera Islam sedang berundur, Ikrimah dan rejimen askarnya yang terdiri daripada 400 unit berkuda masih gagah berperang, melindungi rakan-rakan mereka yang sedang berundur. Banyak yang gugur syahid termasuklah Ikrimah bin Abu Jahal r.a sendiri.

Hari Kelima

Pada hari ini, kita dapat melihat Mahan semakin terdesak untuk mendapatkan kejayaan bagi tenteranya. Pelbagai cara telah digunakan namun masih gagal untuk menghapuskan tentera Islam yang masih kental bertahan. Lalu Mahan mengirimkan utusan untuk membuat perdamaian tetapi ditolak bulat-bulat oleh Khalid bin al Walid r.a sebagai ketua tentera Islam pada masa itu. Apa yang dilakukan oleh Mahan ini sebenarnya memberikan isyarat kepada tentera Islam bahawa semangat sedang luntur di pihak tentera Byzantine sendiri.

Kalau selama ini, taktikal yang digunakan oleh Khalid bin al Walid r.a bersifat defensif. Tetapi kini ia mula bertukar menjadi offensif. Khalid mengumpulkan semua unit berkudanya menjadi satu kekuatan yang unggul yang akan digunakan untuk menggempur terus barisan Byzantine. Unit berkuda simpanan yang juga bertindak sebagai unit bebas pada hari-hari pertempurannya menjadi teras tentera Islam sendiri.

Rancangan Khalid ialah mahu menghapuskan terus unit berkuda tentera Byzantine dari medan perang, lalu meninggalkan ruang untuk tenteranya lalu menyerang rusuk tentera Byzantine serentak. Dalam masa yang sama, Khalid bin al-Walid r.a telah meletakkan tenteranya dan mengawal di satu-satunya laluan cabut lari daripada medan perang sebagai persediaan kalau nanti tentera Byzantine akan cabut lari dari medan perang.

Hari Keenam

Sekali lagi, Khalid Al-Walid menggunakan serangan merusuk ke atas formasi tentera Byzantine. Khalid menggerakkan berkudanya menyerang bahagian sayap kiri tentera Byzantine. Sebahagian daripada unit berkuda yang digerakkan oleh Khalid akan berlawan dengan unit pejalan kaki sayap kiri Byzantine dari hadapan, dan dalam masa yang sama.

Sebahagian lagi daripada unit berkuda beliau akan menyerang unit berkuda Byzantine dari depan dan belakang, yang ketika itu sedang berkampung melindungi bahagian pejalan kaki dari belakang. Ini membuatkan bahagian sayap kiri pejalan kaki Byzantine yang sedang diserang dalam serangan merusuk terpaksa berundur kerana mengalami serangan dari rusuk kanan dan kiri.

Mahan yang menyedari akan terdapat manuver besar-besaran dari tentera Islam yang menyasarkan unit berkudanya yang berpecah kerana serangan merusuk tentera Islam, lantas mengarahkan mereka untuk berkumpul semula, tetapi langkah itu tidak terlalu pantas apabila ketika mereka sedang berkumpul dari arah kiri dan kanan, tentera Islam sedang dalam manuver serangan merusuknya ke atas mereka.

Ketika inilah, barisan pejalan kaki Byzantine kehilangan lindungan daripada unit berkuda mereka, sekaligus mendedahkan kepada serangan dari pelbagai arah. Maka Khalid bin al-Walid terus mengarahkan unit berkudanya menyerang unit berkuda Byzantine yang sedang dalam pembentukan formasi yang baru bagi menghalang manuver besar-besaran yang sedang digerakkan oleh Khalid, lalu membuatkan unit berkuda ini terpaksa berundur jauh ke utara medan perang, meninggalkan unit pejalan kaki tanpa perlindungan.

Selepas itu, Khalid memimpin unit berkudanya menghala ke arah sayap kiri Byzantine lalu menyerang dari belakang. Sayap kiri Byzantine yang sedang berhadapan dengan serangan merusuk oleh tentera Islam tidak dapat menerima serangan dari belakang dan akhirnya berjaya dikalahkan.

Ketika inilah jeneral-jeneral Byzantine mula cabut lari bersama dengan tentera-tenteranya. Namun malangnya satu-satunya jalan keluar daripada medan Yarmuk telah ditawan oleh 500 orang tentera Islam yang diarahkan sebelum itu oleh Khalid bin al-Walid r.a untuk berjaga dan berkawal di situ. Ketika itu, tentera Byzantine tidak punya tempat lagi untuk lari. Mereka terkepung dari segenap arah.

Akhirnya, tentera Islam mencapai kemenangan sekaligus wilayah Syria dan Palestine terus selamat berada dalam genggaman tangan umat Islam. Kota Damascus (Damsyik) dan Emesa (Homs) berjaya ditawan semula oleh Khalid bin al-Walid r.a manakala ketika itu, Maharaja Heraclius terpaksa menumpukan pula pada jajahannya di Mesir untuk menghalau tentera Islam yang juga berada di sana.

Diramalkan jumlah korban di tangan tentera Byzantine berjumlah lebih 50 000 orang manakala tentera Islam sekadar 3000 nyawa sahaja yang gugur syahid. Tetapi yang paling penting dalam pertempuran ini, kalian dapat melihat bagaimana Khalid bin al-Walid r.a membuktikan bahawa beliau antara jeneral perang paling genius dalam sejarah Islam dengan adaptasi taktikalnya yang bijak pada setiap situasi yang melanda tentera Islam ketika itu.

Saya akhiri artikel ini dengan ucapan Maharaja Heraclius yang masih diingati sehingga hari ini apabila seluruh Syria (Syam) jatuh ke tangan tentera Islam.

“Selamat tinggal wahai Syriaku, jajahanku yang indah. Kau berada di tangan musuhku sekarang. Semoga keamanan bersamamu, wahai Syria, tanah yang cantik!”

RUJUKAN:Akram, A. I. (1970), The Sword of Allah: Khalid bin al-Waleed, His Life and CampaignsAkram, A.I (2004), The Sword of Allah: Khalid bin al-Waleed – His Life and Campaigns, third edition

Haldon, John (2001), The Byzantine Wars, Tempus Publishing, Yarmouk in Sword of Allah at GrandeStrategy. https://web.archive.org/web/20120210221551/http://www.grandestrategy.com/2007/12/sword-of-allah-chapter-34-eve-of-yarmuk.html